San Juan 8
I u cuytajic u mac jun ixok ajmac
1Xui-ri, i Jesus xa 'e che i jyub, Olívos u bi. 2Chucab 'ij, are xsakiric, xtzalij chic pa rachoch i Dios. Je q'ui i winak xqui mol quib ru'; are 'uri ire xcubi'ic, y xoc chu c'utic u tzij chique. 3Are 'uri 'o juban aj tijonel re i ujer 'atbal tzij, xak juban aj Fariséo, xqui c'am li jun ixok chuwach, quiqui cojbej u mac. I ixok-le xqui riko ca tijin chu 'onquil u mac ru' jun achi chi n-rachijil taj. Xqui ya chiquixol i winak chuwach i Jesus. 4Queje iri xqui bij che i Jesus:
—Tijonel, i ixok-i xka riko are ca tijin chu 'onquil u mac ru' jun achi chi n-rachijil taj. 5I 'atbal tzij chi u yom can i mam Moises pakawi cu bij chi caka camsaj che abaj jun ixok pacha ile. Bay, ¿wach ca bij yet che ile?+
6Queje ile xqui bij che, xa c'ambal u pam i Jesus quiqui 'ano, tzucbal re u mac. Are 'uri i Jesus xchaqui kaj chuwach ulew, y xoc chi tz'ib ru' u wi u 'ab. 7Ique n-quiqui mayij tu tz'onoxic che, rumal-i xu suc'ba rib y xu bij chique:
—We 'o jun chiwe yix n-tu mac, chu c'aka i nabe abaj chirij i ixok-le —xu bij chique.
8Xchaqui chakajok, y xoc chic chi tz'ib pulew. 9Ique, are xqui ta ile, xqui na piqui c'ux chi xak 'o qui mac. Xqui ticba 'enam chi qui jujunal; are i je rijab chiquixol, are i nabe xe 'ec. Are je 'enak chic conojel, xui chic i Jesus 'o can ru' i ixok chi c'amtal bi chuwach. 10I Jesus xu suc'ba chic rib y mi jun chic chique xe rilo, xui chic i ixok. Xu bij che:
—Ixok ¿pa je 'o wi i que cojow te a mac? ¿N-ta jun craj cu coj abaj chawe rumal a mac? —co'ono.
11—N-taj, nim laj winak; mi jun —xu bij ixok.
Are 'uri i Jesus xu bij che:
—Xak mi yin quin bij chi 'o u chac ca toj a mac. Wo'or, jat; xui-ri cha mayij i macunic —xu bij che i ixok.
I Jesucrísto cu sakirsaj qui nojbal i winak
12Xo'on panok i Jesus xu bij chic jun tzij chique i winak:
—Yin in queje pacha i sak re i pa'ij chuwach i jyub ta'aj. Pachin craj ca terej chwij, n-ca bin ta pa 'ekum, xa ca bin pa sak re i c'aslemal chi quin ya yin —co'ono.
13Are 'uri aj Fariséo winak xqui bij che:
—N-tu chac i ca bij man xui yet ca bij awib —xe cha.
14I Jesus xu bij chique:
—Tupu quin bij wib yin, n-to' ta ca sach in tzij. In tzij, lic usuc' i quin bij, man yin weta'am pa i xin pe wi, xak pa i quin 'e wi. Yix n-iweta'am taj pa i xin pe wi, xak pa i quin 'e wi. 15Yix qui coj u mac jun pacha i qui nojij yix ix winak re u wach i jyub ta'aj; yin mi jun quin coj u mac. 16Xui-ri, we ta quin coj u mac jun, pusuc' quin 'an wi, man n-intuquel taj quin 'ano. Junam ru' i Ta quin 'ano, chi xin takaw lok. 17Chupam i 'atbal tzij yix, tz'ibtal i tzij-i: we 'o queb winak xak jun quiqui bij wach i quilom, 'o u chac 'uri ca cojic wach i quiqui bij. 18Bay, katzij yin quin bij wib wach in patan; xui-ri, oj queb, man xak i Ta chi xin u tak lok, xak cu c'ut chiwe wach in patan, xak jun i ka tzij ru' —xu bij i Jesus chique.
19Rumal-i xqui bij che:
—¿Pa 'o wi a Kajaw?
I Jesus xu la' u wach chique:
—Yix n-iweta'am taj in pachin yin, xak n-iweta'am tu wach in Kajaw. We ta iweta'am in pachin yin, xak quiwetamaj 'uri u wach in Kajaw.
20Queje ile xu bij i Jesus are ca tijin chu c'utic pa rachoch i Dios. I c'utunic-le xu 'an chila pa 'o wi tak i yabal mer re i rachoch i Dios. Mi jun xchapawic, man c'a maja cu rik i 'ij chi u ch'icom i Dios.
"Pa i quin 'e wi yin, n-quix 'e ti yix chila"
21I Jesus xu bij chic chique:
—Yin quin 'ec, y yix quin i tzucuj na, péro n-quin i rik taj; quix camic c'o i mac chiwij. Pa quin 'e wi yin, n-quix 'e ti yix chila —xcha.
22Te'uri i nimak tak aj Israel winak xqui bij chiquiwach:
—¿Xataba cu camsaj rib, y rumal-i xu bij chi yoj n-coj 'e taj pa ca 'e wi ire? —que cha.
23I Jesus xu bij chique:
—Yix xa ix aj chi; yin in aj chila chicaj. Yix xa ix aj chuwach i jyub ta'aj, yin n-in ta aj chuwach i jyub ta'aj. 24Rumal-i xin bij chiwe chi quix camic c'o i mac chiwij. Man we n-qui coj taj in pachin yin, quix camic c'o i mac chiwij —xu bij i Jesus chique.
25Te'uri xqui tz'onoj che:
—¿Wach a patan yet? —que cha.
I Jesus xu la' u wach chique:
—'Ax in bim wi chiwe chu xebal lok wach in patan. 26Yin mas 'o i weta'am chiwij yix, cojbal-re i mac, y mas i tzij 'o u chac quin bij chiwe. Xui-ri, xui quin bij wach in tom che i Jun chi in takawnak lok; Ire xui i sak laj tzij cu bij, y yin, xui u tzij Ire quin bij chique i winak aj chuwach i jyub ta'aj —xu bij i Jesus chique.
27Péro i nimak tak aj Israel winak n-xqui ta tu be u tzij chi are i Ta chicaj i xu lapo. 28Rumal-i xu bij chique:
—Are quin i yac na 'an chicaj (yin chi in Achi aj chicaj), c'a te'uri quiwetamaj in pachin yin+ . Xak quiwetamaj 'uri chi ni'pa i quin 'an yin, n-to' ta in nojim, xak ni'pa i quin bij, are u c'utum i Ta chwe. 29I Ta chi in takawnak lok, 'o wu' yin; n-quin ro'taj taj, man 'ax quin 'an wi pacha i craj ire.
30I Jesus, are xu bij i tzij-le, je q'ui i winak xqui cuba qui c'ux che ire.
"I u C'ojol i Dios quix resaj pu'ab i mac atzalal"
31I aj Israel winak chi xe cojow u tzij i Jesus, ire xu bij chique:
—We yix n-qui mayij tu cojic in tzij, katzij ix in tijoxelab 'uri. 32Quiwetamaj ni sak laj tzij, y quix quirtaj na rumal; quix el 'uri pu'ab wach ix chapawnak —xu bij chique.
33'O i xqui la' u wach che:
—Yoj oj u muk u xiquin can i mam Abraham; n-ta jun u yom rib pakawi. ¿Wuchac 'uri ca bij chi 'o kelsaxic pu'ab i oj chapawnak? —que cha.
34I Jesus xu bij chique:
—Katzij i quin bij: conojel i que macunic, je chaptal rumal i cajaw chi are i mac atzalal. 35(Quin bij jun chic tzij chiwe): jun, we xa aj takon ru' ja, lic re wi n-alc'wa-laxel taj man 'o rajaw, péro jun, we u c'ojol i rajaw ja, alc'walaxel 'uri ronojel 'ij sak. 36Yin, chi in u C'ojol i Ta, we quix wesaj pu'ab i iwajaw chi ix chapawnak, katzij quix el 'uri chi sak, ix líbre chic. 37Yin weta'am chi ix u muk u xiquin i mam Abraham. Xui-ri, quiwaj quin i camsaj man in tzij n-coc ta piwanima. 38Ni'pa i quin bij chiwe, are in Kajaw c'utuw nak chwe. Xak yix, are i quix tijin chu 'anic, are u bim i kajaw yix chiwe —xu bij i Jesus chique.
39—Are i ka kajaw yoj are i ujer mam Abraham; oj u muk u xiquin ire —xe cha che.
Te'uri xu bij i Jesus chique:
—We tene lic ix u muk u xiquin i mam Abraham piwanima, quix tijin te neri chu 'anic pacha i xu 'an ire. 40Péro n-queje ti ile quix tijin chu 'anic. Yin, wach in bim chiwe are i sak laj tzij chi Dios u c'utum chwe. Tupu queje ile quin tijin chu bixquil chiwe, yix quiwaj quin i camsaj. I mam Abraham, lic n-queje ti ile. 41Yix, are i quix tijin chu 'anic, are pacha i co'on i kajaw —xu bij chique.
Ique xqui bij:
—Yoj n-ta jun chic ka kajaw. Xa jun i ka kajaw, are i Dios —que cha.
42I Jesus xu bij chique:
—We tene are i Dios i kajaw, c'ax ne quin i na yin-i, man yin in petnak ru' i Dios; rumal ire in c'un-nak, n-to' ta in nojbal xin c'unic; Dios in takawnak lok. 43¿Wuchac n-qui ta tu be wach i quin bij chiwe? Xa are man n-qui ch'ij tu tayic. 44I kajaw yix are itzel. Yix ix re ire, y quiwaj qui 'ano pacha craj ire. I itzel lic are aj camsanel chu xebal 'ij sak. Ire lic nu yom tu wach ru' i sak laj tzij, lic n-craj ta cu bij i sak laj tzij. Ire, are co'on jun t'oronic, co'ono man lic re wi. Ire aj t'oronel, xak are rajaw ni'pa i t'oronic. 45Xui-ri, yin quin bij i sak laj tzij, rumal-i, yix n-qui coj taj wach i quin bij. 46¿Xataba 'o jun chiwe yix rilom chi 'o jun in mac yin? Mi jun. Yin, lic katzij i quin bij, ¿wuchac 'uri n-quin i coj taj? 47Jun, we re i Dios, lic cu coj retalil che u tzij i Dios. Yix n-ix ta re i Dios, rumal-i n-quiwaj tu tayic u tzij ire —xu bij chique.
I Crísto 'ax 'o wi chuwach i mam Abraham
48Te'uri i nimak tak aj Israel winak xqui bij che:
—¿N-katzij ta bawa caka bij chi yet at aj Samária winak? ¿Chi xak 'o jun itzel tew pawanima? —xqui bij che.
49I Jesus xu la' u wach chique:
—Yin, n-ta itzel tew chwe. Are i quin tijin chu 'anic, quin tijin chu cojic u 'ij in Kajaw. Y yix xa qui kajsaj in 'ij. 50Yin, n-quin tzucuj ti u cojic in 'ij; xui-ri, i Ta chicaj craj chi cocsax in 'ij cumal i winak. Ire cu 'at tzij piquiwi i n-quin qui coj taj. 51Yin, sak laj tzij i quin bij chiwe; ni'pa i quiqui 'an i quin bij, ique n-que cam taj ronojel 'ij sak —xu bij chique.
52Te'uri i nimak tak aj Israel winak xqui la' u wach; xqui bij che:
—Wo'or ya xketamaj chi 'o itzel tew chawe. I nim laj ka mam, mam Abraham, ire xcamic, xak i nimak tak ajbil u tzij i Dios ujer, xe camic. ¿Wuchac 'uri ca bij yet chi n-ca cam ta jun we cu 'an pacha cu bij a tzij yet? 53¿Xataba yet mas 'atz a patan chuwach i ka mam, mam Abraham? Ire xcamic, xak i ujer je ajbil u tzij i Dios xe camic. ¿At pachin yet ca 'an che awib? —xqui bij che.
54I Jesus xu bij chique:
—We yin quin coj in 'ij intuquel, n-ta que'el wi. Are i ca cojow in 'ij are in Kajaw, chi qui bij yix are i Dios yix. 55Péro yix n-iweta'am tu wach. Yin, lic weta'am u wach, y we ta quin bij chi n-weta'am tu wach, quin el 'uri in aj t'oronel, in xak jun 'uri iwu' yix. Yin, lic katzij weta'am u wach, lic quin cojo wach cu bij ire chwe. 56I mam Abraham, chi iwatit i mam yix, ire reta'am ujer chi yin quin c'un na chuwach i jyub ta'aj; lic xquicot ire rumal. Xril ire chi quin c'unic, y lic xquicot rumal —xu bij chique.
57Te'uri i nimak tak aj Israel winak xqui bij che i Jesus:
—Yet c'a maja cincuénta junab chawe. ¿Wuchac ca bij chi awilom u wach i ka mam, mam Abraham? ¿Wach u 'onquil 'uri? —xe cha.
58I Jesus xu bij:
—Sak laj tzij i quin bij chiwe: are maja calax i mam Abraham, yin 'ax in 'o wi chic —xu bij chique.
59(Te'uri lic xpe coywal) xqui jek u yaquic abaj, cacaj quiqui coj che, péro i Jesus xu sach rib; xic'aw chiquixol y xel pa rachoch i Dios.


Apocalipsis 19:10
10Te'uri xin xuqui chuwach i ángel, cojbal re u 'ij; are 'uri xu bij ire chwe:
—Ma 'an ile, man yin xa in rajchac i Dios, xak jun pacha yet, xak jun pacha i awatz a cha', ni'pa i quix terej chirij i sak laj tzij chi u 'alijinsam i Jesucrísto. Are i Dios cha cojo u 'ij —xu bij chwe.
Man i sak laj tzij chi u 'alijinsam i Jesucrísto, are ile chi ca yaw piqui c'ux i ajbil u tzij i Dios chi quiqui bij u tzij.


San Marcos 10
Wach xu bij i Jesus chirij u jachic quib i je c'ulanic
1Xo'on panok, i Jesus xel pa tinimit Capernaum, xa 'e c'a pa jyub Judéa; xu 'axuj i ya Jordan, y xupon che i jyub pa oriénte re i ya. Chila xe moltaj chic uq'uial winak ru', y ire xoc chic chu c'utic chique pacha 'ax co'on wi. 2Are 'uri, je 'o jujun aj Fariséo xe upon ru', xa quiqui tzucuj tzaksabal re. Xqui tz'onoj che we i 'atbal tzij cu ya che jun, we craj cu jach i rixokil. Queje ile quiqui c'ambej u pam, xqui bij ique. 3Are 'uri i Jesus xu bij chique:
—¿Wach xu bij i mam Moises ujer chi qui 'ano?
4Ique xqui bij:
—I mam Moises u yom can chake chi jun achi xa cu tz'ibaj jun wuj y cu ya che i ixok, jachbal-re —xqui bij che.
5Te'uri i Jesus xu bij:
—I mam Moises xu ya ile chiwe xa rumal n-quiwaj ta qui 'an pacha craj i Dios. 6Xui-ri chu xebal 'ij sak, i Dios, are xu yijba ronojel u wach i jyub ta'aj, xak xe u 'an i winak, "jun achi, jun ixok xe u yijba". (Queje ile cu bij u wuj i Dios+ .) 7"Rumal 'uri, jun achi 'o u chac quel cu' u kajaw u chuch, man cacuc'aj quib ru' i rixokil. 8Ique che queb, xa jun ch'aculaj que'elok." (Queje ile cu bij u wuj i Dios+ .) Que'el 'uri are i je queb, que'elok xa je jun. 9Rumal-i, i winak n-ta piqui'ab quiqui yoj ile chi u yijbam i Dios, chi xa jun u 'anom chique —xu bij i Jesus chique.
10Are xe oc pa ja, i u tijoxelab xqui tz'onoj jubi' chic che, puwi i tzij-le. 11Rumal-i, i Jesus xu bij chique:
—Pachin jun cu jach i rixokil, we xq'uiji ru' jun chic, que'el 'uri chi 'o u mac i achi chuwach i Dios, xak chuwach i nabe rixokil. 12Xak queje jun ixok, we cu jach i rachijil y ca q'uiji chic ru' jun achi, 'o ni u mac 'uri chuwach i Dios, xak chuwach i nabe rachijil —xu bij i Jesus chique.
I Jesus que raj i ac'alab; xu ya u 'ab piquiwi
13Xo'on panok, je 'o jujun winak xe qui c'am li cac'al ru' i Jesus, cu yabej na re u 'ab piquiwi. Xui-ri, i u tijoxelab xqui jek qui 'atixic i je uc'awnak i ac'alab. 14I Jesus, are xrilo, xpe roywal y xu bij chique:
—Chi ya chique i ac'alab que c'un wu'; me i 'atij, man 'o que ique che i 'atbal tzij re i Dios, xak chique i je pacha ac'alab. 15Katzij i quin bij chiwe: pachin jun, we n-cu ya ta che i Dios cu 'at ni tzij puwi, pacha co'on jun ac'al, lic n-coc ta 'uri pa cu 'at wi tzij i Dios —xu bij i Jesus.
16Te'uri xe u tz'ulej i ac'alab; xu ya u 'ab piquiwi conojel, y xu tz'onoj 'utz piquiwi.
Jun achi beyom xu tz'onoj wach u rikic u c'aslemal chi n-tu q'uisic
17I Jesus xu maj chubi u be; are 'uri xc'un jun achi pa'anem y xuqui chuwach. Xu bij che:
—'Utz laj Mayes, ¿wach quin 'an yin, quin rikbej na re in c'aslemal chi n-tu q'uisic? —xu bij.
18—¿Wuchac ca bij "'utz" chwe yin? —xu bij i Jesus—. N-ta jun chi 'utz, xui Dios —xu bij. 19Yet aweta'am wach cu bij i lajuj u tzij u pixab i Dios: cu bij "Ma min awib ru' jun ixok chi n-awixokil taj; mat camsanic; ma 'an ela'; ma bij mentir chirij jun winak; mat t'oronic; cha cojo qui 'ij a kajaw a chuch." Ile aweta'am chic —xu bij i Jesus che i achi.
20—Mayes, ronojel ile 'is quin tijin chu 'anic; in jekom na lok c'a are in ch'utin —xu bij i achi che.
21I Jesus xu maj u takexic i achi; lic c'ax xu na'o.
—C'o ni rajwaxic chawe —xu bij—: ni'pa i 'o awu', ja c'ayij, ca tobej que i niba'ib. Ca rik na 'uri a beyomal chicaj. Te'uri chat petok y chat terej chwij, tupu cat cam na rumal —xu bij i Jesus che.
22Are xu ta i achi ile, lic xoc 'il, y ca bisonic xa 'ec, man ire lic beyom.
23Te'uri i Jesus c'ula xe u tzu u tijoxelab, y xu bij chique:
—I beyomab, c'ax coquic pu'ab i Dios+ —xu bij.
24I u tijoxelab, are xqui ta ile, lic xqui bisoj. Are 'uri i Jesus xu bij chic chique:
—Ix wac'al, ni'pa i qui cubam qui c'ux che i qui beyomal, c'ax coquic 'uri pu 'atbal tzij i Dios. 25C'ax u 'anic chi jun beyom cu jach rib pu'ab i Dios; c'ax ile chuwach i ric'awic jun camey che i tel re acuxa —xu bij.
26I u tijoxelab, are xqui ta ile, lic xqui bisoj. Te'uri xe oc chu ch'obic chiquiwach:
—¿Pachin quelsax na 'uri chupam u mac?
27I Jesus xu maj qui takexic y xu bij chique:
—I winak n-que tiqui ta chu 'anic ile, xui-ri, i Dios ca tiqui che; ire, ronojel 'is ca tiqui che —xu bij.
28Are 'uri i ma Pédro xu bij che:
—Kajwal, yoj, ronojel ni'pa i 'o ku' xka canaj canok y oj terejnak chawij —xu bij.
29I Jesus xu bij chique:
—Katzij i quin bij chiwe, pachin cro'taj can u bitak-re wumal yin, nim na cu ch'ac puwi ile. We 'o jun cu canaj can i rachoch, xak i rulew, xak i ratz u cha', xak u chuch u kajaw, xak i rixokil ralc'wal, xa wumal yin, xak rumal u paxsaxic u tzij i Dios, 30'o ni cu ch'ac 'uri wo'or chuwach i jyub ta'aj, xak 'o ni cu ch'aco co'on panok. Ca ya' na 'uri jun ciénto che, puwi ile chi xa jun 'o ru'; we are i rachoch xu canaj canok, we are i ratz u cha', we are u chuch, we are i rac'al, we are i rulew xu canaj canok, ca ya' na chic jun ciénto puwi; xui-ri, xak cu tij uyej cumal i winak. Péro n-ta co'ono, man co'on panok, 'o ni u c'aslemal chi n-ca q'uis ta chic. 31Xui-ri, ni'pa i je 'o pa nabeal, je q'ui na que canaj can pa q'uisbal-re; xak je q'ui chi wo'or je 'o pa q'uisbal-re, are ique que nabeaj na —xu bij i Jesus chique.
I Jesus, are uroxmul xu bij chic u camic
32Je 'o pa be, 'elic bi que pa Jerusalen, i Jesus nabe chiquiwach u tijoxelab. Ique lic xqui bisoj che, wach ca tijin chu 'onquil, chi ca 'e pa Jerusalen; lic qui xim quib xe terej bic. I Jesus xe u siq'uij juyac chic i cablajuj u tijoxelab ru'. Xoc 'uri chu bixquil chique wach i c'ax quic'aw wi.
33—Yix iweta'am ya xka maj bi ka be pa Jerusalen. Are coj upon chila, yin chi in Achi aj Chicaj, quin jachtaj na piqui'ab i caj'atzil i sacerdóte, tak piqui'ab i tijonel re i 'atbal tzij re i mam Moises. Quiqui 'at na tzij pinwi, y quiqui bij na chi 'o u chac quin camsaxic, xak quin qui jach na piqui'ab i ne te aj Israel. 34Quin yo'yax na, quin qui ch'ay na, xak quiqui chubaj qui c'axaj chwe, xak quin camsax na. Xui-ri, churox 'ij quin walij che i camic —xu bij i Jesus chique.
Wach i xqui tz'onoj i ma Jacóbo, i ma Wan
35Te'uri i ma Jacóbo, i ma Wan chi je u c'ojol i mam Zebedéo, xe tejeb ru' i Jesus.
—Mayes —xqui bij che—, caka tz'onoj jun pawor chawe —que cha.
36—¿Wach quiwaj quin 'an chiwe? —xu bij i Jesus.
37Ique xqui bij che:
—Are at 'o chic che a 'atbal tzij, chi nim u 'ij u chomal, cakaj yoj ca ya chake coj q'uiji ni jujun pa tak a tzal: jun pa wikabim, jun pa moxim —xqui bij che.
38—Yix n-iweta'am taj wach qui tz'onoj —xu bij i Jesus chique—. ¿Quix tiqui yix chu ch'ijic i c'ax, pacha i c'ax quin ic'aw wi yin che? ¿Quix tiqui yix chu ch'ijic uyej pacha uyej quin ic'aw wi yin? —xu bij chique.
39—Coj tiqui'ic —xe cha ique.
I Jesus xu bij:
—Katzij, yix quix ic'aw na chupam i c'ax-le; xak qui tij ni uyej-le, pacha quin ic'aw na wi yin. 40Xui-ri, n-pin'ab ti yin 'o wi u bixquil pachin que cubi pin wikabim, xak pin moxim. Ca ya' ni-le chique pachin u ch'obom i Dios cu ya chique —xu bij i Jesus.
41I je lajuj chic u tijoxelab, are xqui ta qui tzij i ma Jacóbo i ma Wan, xpe coywal chiquij. 42Are 'uri i Jesus xe u siq'uij ru' y xu bij chique:
—Iweta'am yix, ni'pa i je 'atol tzij piquiwi i tinimit, quiqui 'an che quib pacha je rajaw piquiwi; xak i winak chi nimak qui patan que rajawin piquiwi i cach winak. 43Xui-ri, yix n-ix ta queje ile. Are i qui 'an ni yix, pachin craj que'elok nim u 'ij, cha chacun 'uri chiquij i rachi'il. 44Pachin craj cu ya rib chu nabeal, chu 'ana 'uri che rib pacha mocom chiquij conojel. 45Queje chi 'ana ile, man i Achi aj Chicaj+ mi te ne ire xc'un chu tzucuxic pachin ca chacun chirij; xc'un ire pacha mocom chiquij conojel; xc'un chu ya'ic rib che i camic, tojbal re i quelbal pa c'ax i je q'ui —xu bij i Jesus chique.
I Jesus xu tzunsaj jun mawach, ma Bartiméo u bi
46C'a que tijin qui 'enam pa Jerusalen, xe ic'aw pa Jerico. Are ca tijin quelic i Jesus cu' u tijoxelab, je q'ui i winak je teren chiquij. 'O jun mawach, ma Bartiméo u bi, chi u c'ojol i ma Timéo; ire cul pa be, ca tijin chu tz'onoxic u mer chique i winak. 47Are xu ta chi are i Jesus aj Nazaret chi ca tijin ric'awic, ire xsiq'uin chu bixquil:
—¡Kajwal Jesus! ¡Yet chi at umuk uxiquin can i mam David, chawila to'bal in wach! —xu bij.
48Je q'ui i winak xe yajawic man cacaj cu mayij siq'uinic, xui-ri, ire xa xu cowij u bixquil che i Jesus:
—¡Yet chi at umuk uxiquin can i mam David, chawila to'bal in wach! —xu bij.
49I Jesus, are xu ta, xtac' canic y xu bij:
—Chi siq'uij.
Te'uri xqui siq'uij i mawach y xqui bij che:
—Cha cowij a c'ux. Chat walijok man ire cat u siq'uij —xe cha che.
50Juntir xu c'ak bi i c'ul u lic'om chirij, y xsac'lin chicaj. Te'uri xtejeb pan ru' i Jesus. 51I Jesus xu tz'onoj che:
—¿Wach cawaj quin 'an chawe?
I mawach xu bij che:
—Mayes, cwaj yin quin a tzunsaj —co'ono.
52I Jesus xu bij che:
—'Utz cat 'ec; ya xat utziric, man xa cuba a c'ux chwe —xu bij.
I mawach juntir xtzunic, y xterej bi chirij i Jesus pa be.


1 Corintios 12:10
10Xak rumal ire 'o jujun 'o piqui'ab quiqui 'an tak i milágro; xak 'o jujun je ajbil re chique i winak wach u 'alijinsam i Dios chique. Xak 'o juban chic chi que tiqui chi retamaxic wach 'o ru' jun winak, we are u Tewal i Dios, o we xa are itzel tew 'o ru'. Xak 'o juban chic, chi rumal u Tewal i Dios, quiqui rik jun ch'awbal chi n-quiqui ta tu be. Xak 'o juban chic, chi rumal u Tewal i Dios, que tiqui chu 'alijinsaxic wach usuc' i tzij-le.


San Lucas 7
Wach i rutzirsaxic i u mocom jun capitan n-aj Israel taj
1I Jesus, are xutzin u ch'a'atic cu' i winak, xoc pa tinimit Capernaum. 2Chila 'o wi jun capitan aj Róma winak, chi 'o jun u mocom ru' ja lic c'ax cu na'o. I u mocom-le, lic iwab, ya ca camic. 3I capitan, are xu ta u tzijol i Jesus, xe u tak bi jujun nimak tak mam'ib ru', chi je aj Israel winak. (I capitan, n-aj Israel taj.) Xe u tak bi chu tz'onoxic chi ca 'e ru' ja, ca 'e cunax i u mocom. 4Ique, are xe upon ru' i Jesus, xe tejeb ru', y ronojel qui c'ux xqui bij che:
—I capitan-i lic ca majawic que a to na. 5Ire lic coj raj yoj chi oj aj Israel, xak xu yijba jun ja re i molbal kib —xqui bij.
6Te'uri i Jesus xa 'e cu'. Are ya que upon ru' ja, xqui c'ulaj juban chic achiab chi queta'am u wach i capitan; ique je taktal li rumal ire. Xol qui bij u tzij i capitan che i Jesus. Queje iri u bim lok:
—Nim laj winak, cha cuyu in mac; n-tu chac cat c'un c'a ru' ja. N-ca majaw ta chwe we cat oc chi wachoch, man n-nim ti in 'ij chawach yet. 7Rumal-i, n-tu cowil in c'ux quin upon chawach. Xui-ri, we ca bij li yet, cutzir ni in mocom. 8Weta'am ile, man xak yin in 'o piqui'ab i je waj'atzil, xak je 'o juban soldádo pin'ab yin, y we quin bij che jun "¡Jat!", ca 'ec; y we quin bij che i jun chic, "¡Sa'aj!", ca petic. We xak quin tak bi jun wajchac, ire cu 'an na wach i quin bij che. (Queje xqui bij ique ile che i Jesus, chi u bim li capitan.)
9I Jesus, are xu ta wach u bim li capitan, lic xu bisoj. Xe u tzu i winak chi je teren chirij, y xu bij chique:
—Mi tene jun chique i aj Israel winak cul u c'ux chwe pacha u 'anom i achi-le —xu bij.
10I ramig i capitan chi je u takom lok, xe tzalij chic ru' ja. Are xe uponic, xquil i achi utzirnak chic.
Wach u c'unsaxic sak chuwach i ralab i ixok malcan
11Xo'on chupanok, i Jesus xa 'e che jun tinimit, Nain u bi, cuc'am quib cu' u tijoxelab, xak cu' uq'uial winak. 12Are ya cuponic xe u c'ulaj juban winak cuc'am jun camnak, 'enam-que chu mukic. I camnak-i, jun ala, xa jun chirij u chuch, chi ixok malcan. Je q'ui i winak aj tinimit que tijin qui 'enam ru' u chuch chu mukic. 13I Kajwal Jesus, are xril i ixok, c'ax xu na u c'ux che.
—Mat o'ic —co'on che.
14Are 'uri xtejeb pan cu', y xu yin i tz'alam pa cotz'ol wi i camnak. I je uc'awnak xe taq'ui'ic. I Jesus xu bij che i camnak:
—Ala, ¡Chat walijok! —co'on che.
15I camnak juntir xcubi 'anok, y xoc chi lapanic cu'. Te'uri i Jesus xu jach bi che u chuch. 16I winak, are xquil ile, 'is xe oc 'il che. Xqui jek u cojic u 'ij i Dios:
—Jun nim laj ajbil u tzij Dios c'un-nak ku' yoj —xqui bij—. I Dios xoj ol u tobej yoj oj u winak ire —xe cha.
17Lic xel u tzijol i Jesus, wach ca tijin chu 'onquil pa ronojel i jyub que i aj Israel winak, xak i chirij chuwach.
Wach xu bij i Jesus chique u tijoxelab i ma Wan
18I ma Wan aj kajsanel ya, i u tijoxelab ire qui bim che wach tak cu 'an i Jesus. Rumal-i, xe u siq'uij queb chique, 19xe u tak bi ru' i Jesus. Xu bij chique: "Jix ru' i Jesus y chi tz'onoj che we are ire i Tolke chi koy'em. Mokxa n-are taj, mok c'a ca koy'ej jun chic," xu bij. 20I u takon i ma Wan, are xe uponic, xe tejeb ru' i Jesus y xqui bij che:
—I ma Wan aj kajsanel ya, xoj u tak lok col ka tz'onoj jun tzij chawe. ¿Mok yet i Tolke chi u bim i Dios ca c'unic? ¿O xa cakoy'ej chic jun chic? —xqui bij che.
21Che i 'ij-le chi xe upon i u takon i ma Wan, i Jesus xe u cunaj uq'uial iwabib. Ni'pa i c'ax 'o chique, ni'pa i yobil 'o chique, ni'pa itzel tew, 'is xresaj chique. Xak je q'ui i mawach xe u tzunsaj. 22Rumal-i, i Jesus xu bij chique u takon i ma Wan:
—Jix ru' i ma Wan y chi bij che wach iwilom, xak wach i tom, chi quin tijin yin chu 'anic. Chi bij che chi wumal yin, i mawach ya xe tzunic; xak i je sic, xe binic; xak i iwabib chi 'o itzel c'ax "lepra" chique, xe utziric; xak i je tac, xe tanic; xak i camnak xe walijic; xak i niba'ib qui tom i 'utz laj tzij re i quelbal pa c'ax. (Are ile quin tijin chu 'onquil.) 23Xak chi bij che, chi 'utz que ique ni'pa n-quiqui sach ti u cubibal qui c'ux chwe —xu bij i Jesus chique u tijoxelab i ma Wan.
I Jesus xu bij chique i winak wach u patan i ma Wan
24Are xe 'e ique chi je u takom li ma Wan, i Jesus xu jek u bixquil chique i winak wach u 'anom i ma Wan.
—Yix, are xix 'e che i jyub tz'inilic que i tabej re i ma Wan, ¿wach xi bij yix que iwila? ¿Xix 'e bawa chi rilic jun 'es ca silab rumal i tew? N-are taj. 25¿Wach i xix 'e chi rilic? ¿Xataba xix 'e chi rilic jun achi, chom u wikic rib u 'anom che u 'u'? N-are taj. Ni'pa i 'o qui 'u' chom, pakalic, ni'pa i 'is 'o cu' wach tak quiqui rayij, ique ne te 'o pa tak jyub, ique je jekel pa rachoch i 'atol tzij. 26¿Wach i xe iwila 'ut? ¿Jun ajbil u tzij i Dios? Katzij, are. I jun chi xiwilo-le, mas nim ni u 'ij chiquiwach i xa je ajbil u tzij i Dios chi je ic'awnak. 27I ma Wan-le are i jun chi u bim can i Dios chi cu tak na lok, ca nabeaj chuwach i Toliwe. I Dios u bim can chupam u wuj:
Yin nabe quin tak na bi jun ajbil in tzij chawach yet,
cu yijba ni a be chawach.
28Chitape': i ma Wan aj kajsanel ya, nim ni u 'ij ire chiquiwach conojel i winak. Xui-ri, wo'or conojel ni'pa i que oc na pa 'utz laj 'atbal tzij re i Dios, mas 'utz na que ique chuwach ire (man i ma Wan-le n-xril ti 'atbal tzij re i Dios petnak waral chuwach i jyub ta'aj). (Queje ile xu bij i Jesus chique i winak.)
29I winak, are xqui ta ile, 'is xqui bij chi Dios 'utz i cu 'ano, xak queje xqui bij i aj tz'onol alcawal ile, man ique 'is xqui cojo wach i xu bij i ma Wan, xak xqui tz'onoj u kajsaxic ya piquiwi rumal. 30Xui-ri, i je tijonel re i ujer 'atbal tzij, xak i aj Fariséo n-xqui tz'onoj ti u kajsaxic ya piquiwi. Rumal 'uri 'alaj chi xqui xutuj wach u yijbam i Dios chique. 31I Jesus xak xu bij chique i je 'o chila:
—I winak wo'or ¿wach tak que in junamsaj ru'? ¿Wach i que majawic? 32Ique xa je pacha ac'alab je cul xol tak be; jutzobaj que siq'uin chique i cachi'il: "Yix lic n-ta 'o quiwaj," quiqui bij. "Yoj xka xut'ij i su' chiwe, péro n-xiwaj ti xix xajawic. Te'uri xka bixaj jun bix re i bisonbal, péro n-xix o' taj," quiqui bij. 33Queje que tijin i winak chu 'anic wo'or; n-ta 'o cacaj, man xc'un i ma Wan aj kajsanel ya, chi n-ta wa cu tijo, xak n-ta víno cu tu'u. Y qui bij yix, xa 'o itzel tew ru'. 34Are xin c'un yin in Achi aj Chicaj, 'is ronojel quin tijo y quin tu'u, y qui bij yix lic in aj numel, xak in aj 'abarel, qui bij yix. Xak qui coj in mac chi yin in cachi'il ajmaquib, xak i mal laj tak aj tz'onol alcawal. 35Xui-ri, we te xi ta u be wach cu 'an i ma Wan, xak wach quin 'an yin, quiwetamaj 'uri chi Dios lic 'o u no'oj+ .
Jun ixok xu ch'aj i rakan i Jesus ru' uwal uwach
36'O jun aj Fariséo ma Simon u bi, u bim che i Jesus que u tija i wa ru'. I Jesus xa 'e ru' chi rachoch y xcubi chi wa'im. 37Che i tinimit-le, 'o jun ixok chi lic ajmac laj ixok. Are xu ta rason chi i Jesus ca tijin chi wa'im pa rachoch i aj Fariséo, ire xa 'e cu'. Ruc'am bi jun chom laj baxo 'antal che abaj pacha sakcho', nojnak che cunbal muy. 38Are xuponic, xq'uiji che i rakan i Jesus. Xo'ic xq'uiji chila. Are 'uri xoc chu ch'ajic i rakan i Jesus ru' uwal uwach, y xu su ru' u wi. Te'uri xu tz'ubaj u wach rakan i Jesus, xak xu coj i cunbal muy che.
39I aj Fariséo chi 'o i Jesus chi rachoch, are xril ire ile, xu bij pu c'ux: "I achi-le, n-ajbil tu tzij i Dios," xu bij. "We tene are, cretamaj 'uri bi chi ixokil ile chi cu yin i rakan-le; xak cretamaj 'uri chi lic ajmac laj ixok." Queje ile xu ch'ob i aj Fariséo pu c'ux.
40Te'uri i Jesus xu bij che:
—Ma Simon, 'o jun tzij cwaj quin bij chawe —co'ono.
—'Utz, Nim laj Winak, cha bij chwe —xu bij i aj Fariséo.
41Te'uri i Jesus xu bij jun tijojbal tzij che. Queje iri xu bij:
—Je 'o queb achiab 'o qui c'as ru' jun achi. I jun 'o jo'ob ciénto u c'as ru', i jun chic, xa cincuénta u c'as ru'. 42Ique n-que tiqui ta chic chu tojic; i achi xu cuy 'uri i qui mac, y xu chup i qui c'as. Cha bij pe chwe, ¿pachin chique i je queb-le 'o ni mas c'axnabal u c'ux che i xcuyuw qui mac? (Queje xu bij i Jesus ile.)
43Te'uri i ma Simon xu bij che:
—Quin bij yin are i jun chi mas nim u c'as chuptalic —xcha.
I Jesus xu bij:
—'Utz i xa bij —co'ono.
44I Jesus xu takej i ixok, te'uri xu bij che i ma Simon:
—¿Cawil i ixok-i? 'Utz i ca tijin chu 'anic. Yet, are xin oc chi, che awachoch, n-ta ya xa ya chwe, ch'ajbal re wakan. Xui-ri, i ixok-i, xu ch'aj i wakan ru' uwal uwach, y xu su ru' u wi. 45Yet n-xin a tz'ubaj taj, tioxbal-we, are xin a c'ulaj. I ixok-i nu mayim ti u tz'ubaxic i wakan ni'pa i woquic lok. 46Yet mi tene acéite xa coj che in jolom; xui-ri, ire u jamom ni cunbal muy rij wakan. 47Queje ile, u 'alijinsam chi lic c'ax quin u na'o. I u 'anom-i, c'utbal-re che, chi q'ui u mac ya cuytajnak chic. Xui-ri, jun chi n-ta kas u mac cuytajnak che, ire n-ta kas c'axnabal u c'ux 'uri. (Queje xu bij i Jesus ile che i ma Simon.)
48Te'uri xu bij che ixok:
—I a mac ya cuytajnak chic —co'ono.
49Te'uri i juban chi que tijin che i wa'im xe oc chu bixquil chiquiwach:
—¿Bi chi achial ire-le, chi xak cu cuy i qui mac i winak? —xe cha.
50I Jesus n-xu coj ta retalil wach xqui bij ique. Xu bij che i ixok:
—At 'elnak chupam a mac man xa cuba a c'ux chwe. Jat chi awachoch; mat c'achir chic —xu bij che.


Efesios 5:5
5Ya iweta'am chic, jun, we cu min rib ru' jun winak, we n-rixokil taj, o we n-rachijil taj, n-ta re 'uri che i 'atbal tzij re i Crísto ru' i Dios. Xak queje que'el chique ni'pa i que tijin chu 'anic i n-ch'am taj. Xak queje i to' quiqui rayij u wach i n-que taj, man ile xak jun ru' pacha que tijin chu cojic qui 'ij tak i xa ril je 'antalic. Ique-le n-ta que ique che i 'atbal tzij re i Crísto ru' i Dios.


2 Corintios 11:23
23Xak quiqui bij chi je aj 'anol u chac i Crísto; bay, yin 'ut mas in aj 'anol u chac i Crísto chiquiwach ique. Xui-ri, are quin lap wib queje ile, quin na yin xa ch'uj laj tzij quin bij. Yin, mas in chacun-nak chiquiwach ique; mas in tijom in lo'xic chiquiwach ique; mas in tijom i cárcel chiquiwach ique, xak q'uialmul xin q'uiji chuwach i camic.


San Marcos 12:28
I lajuj u tzij u pixab i Dios, ¿pachique chique mas 'o u 'ij?
28Chila xak 'o jun mayes re i ujer 'atbal tzij. Ire 'is xu ta ile chi xu bij i Jesus chique i aj Saducéo. Xu ta chi Jesus 'is 'utz u la'ic u wach xu 'ano. Rumal-i, xtejeb pan ru', y xu tz'onoj jun tzij che. Xu bij:
—I lajuj u tzij u pixab i Dios, ¿pachique chique mas 'o u chac coj cojon che? —xu bij.


San Lucas 11
I Jesus xu c'utu wach u tz'onoxic caka 'an che i Dios
1I Jesus 'o che jun lugar, ca tijin chu tz'onoxic che i Dios. Are xutzinic, 'o jun chique u tijoxelab xu bij che:
—Kajwal, cha c'utu chake wach u tz'onoxic caka 'an che i Dios. Cha 'ana pacha i ma Wan, aj kajsanel ya; ire xu c'ut chique u tijoxelab wach u tz'onoxic che i Dios quiqui 'ano. (Queje ile xu bij che i Jesus.)
2I Jesus xu bij:
Yix, are qui tz'onoj che i Dios, queje iri chi bij:
Ka Kajaw chicaj, chocsax u 'ij a bi. Cha petsax a 'atbal tzij pakawi; cha 'ana na waral chuwach i jyub ta'aj xak jun ru' pacha i ca 'ani chila chicaj.
3Cha ya na chake i ka wa re wo'or.
4Cha cuyu ni ka mac man xak yoj caka cuy ni qui mac ni'pa i je macun-nak chikij.
Ma ya chake coj tzak chupam i mac atzalal, xui-ri, choj awesaj pu'ab itzel.
(Queje ile chi tz'onoj che i Dios —xu bij i Jesus chique.)
5Te'uri xak xu bij chique:
—We 'o jun chiwe yix, tiq'uil a'ab cupon jun rula', pent n-tu wa tzukbal-re. Rumal 'uri ca 'e ru' jun u lo'c'anij y cu bij che: "Cuyu in mac, quin jal oxib a wa," cu bij che, 6"man xc'un jun wula' y n-ti quin ya che, wach i cu tijo." (Pent queje ile cu bij che.) 7I u lo'c'anij chi 'o paja pent cu bij che, "Min a c'asc'a. I uchija 'o chic lawe che; i wac'al je 'o wu' chuwi ch'at, c'ax quin walij cumal. Rumal-i, n-ti quin ya chawe," pent cu bij che. 8Pent ire n-ca walij ta chu 'anic jun pawor che u lo'c'anij; xui-ri, we i jun n-cu mayij tu tz'onoxic, i rajaw ja cawalij na 'uri. Cu ya na che, wach i rajwaxic, man n-xu mayij tu tz'onoxic che. 9'O jun tzij quin bij na chiwe: we 'o rajwaxic chiwe, chi tz'onoj, y Dios cu ya na chiwe; chi tzucuj, y qui rik na; chi c'ojc'a i porta, y ca jak na chiwe. 10Queje ile chi 'ana, man we jun lic cu tz'onoj, ca ya' na che; we lic cu tzucuj, cu rik na; we lic cu c'ojc'a i porta, ca jak na che.
11Yix chi ix kajawxel, we 'o jun iwac'al cu tz'onoj u wa chiwe, ¿xataba qui ya jun abaj che, pu q'uexel u wa? N-queje ti ile. Xak we cu tz'onoj car chiwe, ¿xataba qui ya jun cumatz che, pu q'uexel? Xak n-queje taj. 12Xak we cu tz'onoj sakmol chiwe, ¿xataba qui ya jun sinaj che? N-queje taj. 13Yix, chi n-kas ta ix 'utz, lic ix sic'aj chu ya'ic i 'utz chique iwac'al. Bay, we queje yix ile, chi xa ix winak, mas 'utz co'on i Ta chicaj chuwach ile. Lic cu tak li u Tewal chique pachin i que tz'onow che. (Queje ile xu bij i Jesus chique i je teren chirij.)
Xqui bij i aj Fariséo chi u cho'ab i Jesus, xa ru' itzel petnak wi
14I Jesus ca tijin chi relsaxic jun itzel tew che jun mem; are xelic, i achi xch'awic. I winak lic xqui bisoj ile. 15Xui-ri, 'o jujun xqui bij:
—I achi-le cresaj i itzel tew chique i winak xa rumal u cho'ab itzel 'o ru'. I cho'ab 'o ru', xa re i Beelzebu chi caj'atzil itzel tak tew —xe cha.
16'O juban chic cacaj quiqui c'am u pam. Xqui tz'onoj jun milágro che, c'utbal-re chique we Dios 'o ru'. 17Ire reta'am chic wach que tijin chu ch'obic, rumal-i xu bij chique:
—Jun tinimit, we quiqui 'an tak tzobajil che quib, quiqui 'anbej ch'o'oj chiquiwach, xa quiqui sach qui wach 'uri. Xak queje juban alc'walaxel, we n-junam ti qui wach, we quiqui jach quib chiquiwach, ca sach qui wach. 18Xak queje que'el ile che i Satanas; we 'o jujun itzel quiqui 'an ch'o'oj chiquiwach je itzel, n-que najtin ta 'uri. Qui bij yix chi ru' u cho'ab itzel+ xwesaj bi itzel tew. 19Bay, i tijoxelab yix xak caquesaj bi itzel tew chique i winak; ¿pachin 'uri yawnak ile piqui'ab ique? Ru' ile, chi quiqui 'an i tijoxelab yix, ca 'alijin 'uri chiwe chi n-usuc' taj wach i xi bij. 20Are i u cho'ab i Dios 'o wu', are i quelsaw bi itzel tak tew. Queje ile ca 'alijinsax chiwe chi i 'atbal tzij re i Dios ya 'o chic chiwach.
21(Qui bij yix chi ru' u cho'ab itzel, xwesaj bi itzel tew, péro n-ru' taj.) Iweta'am yix iri: we 'o jun achi 'o u cho'ab, we lic cu chajij i rachoch, we xak 'o ni ruc'am tobal-rib, n-ca sach ta 'uri ubitak-re. 22Xui-ri we ca c'un jun chic mas nim ni u cho'ab, ca tiqui na 'uri che i rajaw ja. 'Is cu maj na che wach i ruc'am, chajbal re i rachoch; cu maj na che wach i cul u c'ux che, tobal rib. Te'uri cresaj ni'pa ubitak-re, y cu 'an na che pacha craj ire. (Are i tijojbal tzij ile xu bij i Jesus chique, c'utbal-re chique chi nim ni u cho'ab ire chuwach itzel.) Te'uri xu bij chique:
23—Pachin n-cu ya tu wach wu', ire aj ch'o'oj 'uri chwij. Xak pachin jun n-quin u to ta chi qui molic in chij, xa que u quichersaj bi 'uri qui wach chwe —xu bij chique.
Jun itzel tew cu tzucuj wach tan chic u tzalijbal che jun winak
24I Jesus xak xu bij i tzij-i chique:
—Jun itzel tew, we xel che jun winak, xa ca bin pa chakij jyub chu tzucuxic pa cuxlan wi, y n-cu rik taj. Te'uri cu bij pu jolom: "Quin tzalij chic che i wachoch pa i xin pe wi," cu bij, y ca tzalij chic 'uri. 25Are cupon tan chic ru' achi, cu rik i pu c'ux i achi-le pacha jun ja lic jos'im, lic yijbam na che jun rajaw c'ac'. 26Te'uri i itzel tew que u tzucuj bi i rachi'il; que u rik je wukub, mas je mal chuwach ire. Que u c'am bi ru', y conojel que oc che achi. Chila que jeki wi. Te'uri i achi-le, lic mas mal que'el chuwach li ujer. (Queje xu bij i Jesus ile chique.)
'Utz que ique chi quiqui coj u tzij i Dios
27Are xutzin u bixquil ile chique, 'o jun ixok 'o chiquixol i uq'uial winak, co xu bij:
—¡'Utz re ixok chi xat alax ru'! ¡'Utz re ixok chi xat u tz'umansaj! —xu bij.
28I Jesus xu la' u wach che:
—Mas 'utz que ique chi quiqui ta u tzij i Dios y quiqui cojo —xu bij.
I winak xa cacaj rilic jun milágro
29I winak lic ca tijin qui moltajic chirij i Jesus. Ire xu jek u bixquil chique:
—I winak je re wo'or lic je mal na: xa quiqui tz'onoj jun milágro chiquiwach, c'utbal re u cho'ab i Dios, péro n-ta jun milágro ca 'an na chiquiwach, xui ile pacha 'antal che i ma Jonas, chi ajbil u tzij i Dios ujer; are i milágro-le quiquil na. 30Wach xa 'ani che i ma Jonas ujer are 'ilbal re i Dios chique i winak aj Nínive. Xak queje ile, wach quin 'an ni yin, chi in Achi aj Chicaj, are i c'utbal na re chique i winak re wo'or chi Dios 'o wu'. 31Cu rik ni 'ij, i winak je re wo'or, ca 'at ni tzij piquiwi, wach i qui 'anom. Are 'uri, i ixok chi 'atol tzij re i pa Sur ujer, ire cu coj ni qui mac rumal wach que tijin chu 'onquil wo'or. Ire, ujer lic naj xpe wi chu tayic u nojbal i mam Salomon, chi mas 'o u no'oj. Péro i winak re wo'or n-cacaj ta quiqui ta i Jun c'un-nak chi, chiquixol; nim ni u no'oj chuwach i mam Salomon. 32Are ca pe i 'ij chi ca 'at ni tzij piquiwi i winak je re wo'or, i ujer aj Nínive winak quiqui coj ni qui mac i je re wo'or. Man i aj Nínive xqui jalwachij qui c'aslemal are xqui ta u tzij i Dios rumal i ma Jonas; xui-ri, i winak re wo'or n-quiqui coj ta i Jun c'un-nak cu', chi nim ni u 'ij chuwach i ma Jonas. Rumal-i, cocsax ni qui mac —xu bij chique i uq'uial winak.
We lic caka takej i Dios, que'el chake pacha lic 'utz i ka ba'wach
33—Jun, we cu tzij jun cantil, n-cruwaj taj, xak n-cu min ta chuxe' jun cajon. Are i cu 'ano, cu ya 'an chicaj, man ni'pa i que oc bic que tzun na. 34I ba'wach pacha jun cantil chiwe; rumal i ba'wach coc i sak che i ch'acul. We lic 'utz i ba'wach, lic coc i sak 'uri pi c'ux. Xui-ri, we i ba'wach n-co'on ti u chac, ix 'o 'uri pa 'ekumal. 35Chi 'ana cwent che i sak 'o iwu', mokxa to' co'on 'ekumal. 36We lic ocnak i sak iwu', ronojel i c'ux, ronojel i nojbal, we n-ta pich' 'ekumal chiwe, ronojel 'uri 'is sak chiwe, pacha co'on jun cantil lic chom u tzunbal —xu bij chique.
I Jesus xu sakij wach i qui mac i aj Fariséo xak i nimak tak tijonel
37I Jesus, are xu q'uis u bixquil chique, are 'uri 'o jun aj Fariséo xu siq'uij ru' chi rachoch man cu tij u wa ru'. I Jesus xa 'ec, xoc pa ja, y xcubi chi mexa. 38I aj Fariséo xu bisoj wach xu 'an i Jesus, man n-xu ch'aj ti u kul u 'ab c'a pu ch'uc are xoc chi wa'im, pacha quiqui 'an ique. 39Are 'uri i Kajwal xu bij che:
—Yix chi ix aj Fariséo winak, lic qui ch'aj i rij i tu'bal ya, i rij i lak; xak lic qui 'an pen u ch'ajic i 'ab. Xui-ri i pi c'ux, lic tz'il, ni'pa i 'o i wu' 'is iwel'am, lic ix mal. 40¡Yix n-ta i no'oj! ¿N-iweta'am ta ba-ri chi n-xui ta i ch'acul u yijbam i Dios? ¡Xak u yijbam i pi c'ux! 41Che i to i niba'ib ru' u bitak iwe, chi 'ana i 'utz ru' i c'ux; te'uri xak i pi c'ux, ch'am na que'elok; n-xui ta i 'ab, ch'am.
42¡To' i wach yix, ix aj Fariséo! Ni'pa i 'o iwu' chi n-ta kas u chac, ile 'ut qui 'an pen i relsaxic jun tant che i lajuj, qui ya na che i Dios. Queje qui 'an ile ru' i arawen, ru' i aruta, xak ru' i ral tak 'es chi cu ya ni u jelal i comída. Xui-ri, n-qui 'an ta pen u 'anic i suc'ulic chuwach i Dios, xak mi ne i c'axnabal i c'ux che. Are ile 'o u chac qui 'an na, xak 'o u chac chi qui jach i nabe tant che i Dios che i qui ch'aco.
43¡To' i wach yix, ix aj Fariséo! C'ax qui na i cubibal 'o u 'ij pa tak i molbal'ib. C'ax qui na i tioxixic cumal i winak pa q'uebal, cojbal re i 'ij.
44¡To' i wach yix, ix tijonel re i 'atbal tzij, xak yix chi ix aj Fariséo! ¡Xa queb i palaj! Ix pacha jul re camnak, n-ca 'alijin taj we 'o camnak chupam. To' que bin i winak puwi, y n-queta'am taj chi que quitzix na rumal. (Queje xu bij i Jesus ile chique.)
45'O jun tijonel re i ujer 'atbal tzij xak xu ta wach xu bij i Jesus. Xu bij 'uri che:
—Tijonel, yet are xa bij i tzij-le, xak xoj a ch'ach'a ni yoj. C'ax caka ta yoj ile —co'ono.
46I Jesus xu la' u wach che:
—Xak yix, ¡to' ni wach, ix aj tijonel! Yix, q'ui ni 'atbal tzij qui ya chiquikul i winak, chi quiqui 'an na; pacha jun ekan lic nim, chi mi jun ca ch'ijawic, y yix mi xa ta jubi' que i to ru'.
47¡To' i wach yix! Yix qui yijba i chom laj qui pantion i ujer ajbil u tzij i Dios, xui-ri, lic are iwatit i mam yix xe qui camsaj. 48Queje ile qui 'alijinsaj chi yix iweta'am wach qui 'anom, xak i yom ni wach cu'. Ique xe qui camsaj; y yix qui yijba qui pantion.
49I Dios, mas 'o u no'oj; reta'am li ujer wach i qui 'an ni yix wo'or. Rumal-i xu bij: "Que in tak bi i je ajbil in tzij cu'+ , xak i je wapostelab. Xui-ri, 'o jujun chique que camsax na; xak je 'o jujun ca 'an ni c'ax chique," xu bij. 50I winak re wo'or, quiqui toj na i qui camsaxic i je ajbil u tzij i Dios ujer. Je ni'pa i je camsam na c'a chu xebal 'ij sak, i winak re wo'or quiqui tojo. 51'Is quiqui toj na: quiqui toj ni nabe, chi u camsaxic i a-Abel; queje ile xpetic c'a are xcamsax i mam Zacarías chi xqui camsaj pa rachoch i Dios, chuwach i lugar 'o u 'ij. I winak re wo'or, 'is quiqui toj ni ronojel, ni'pa i petnak lok c'a chu xebal 'ij sak.
52¡To' i wach yix, ix tijonel re i ujer 'atbal tzij! Yix lic chikul 'o wi u c'utic i sak laj tzij chique i winak, xui-ri, n-qui 'an taj. Que'el chiwe pacha 'o jun lawe pi'ab, xui-ri n-qui jak ti uchija. Mi tene quix oc bi yix, xak mi ne qui ya chique i juban que oc bic. (Queje ile xu bij i Jesus chique.)
53Te'uri lic xpe coywal i je tijonel re i 'atbal tzij, xak i je aj Fariséo rumal wach i xu bij. Xe oc chu to'taxic, y xe oc chu tz'onoxic uq'uial tzij che. 54Quiqui tzucuj tzaksabal-re che u tzij, cojbal re u mac.


Mark 91 Xak xu bij chique:
—Katzij quin bij chiwe, je 'o jujun waral chi n-que cam ta tan c'a quiquil ni u jekanic i 'atbal tzij re i Dios waral, chi nim u cho'ab.
Wach u yojtajic u tzunbal i Jesus xo'on chiquiwach u tijoxelab2 Wakib 'ij u 'onquil ile, i Jesus xe u c'am bi i ma Pédro, i ma Jacóbo, xak i ma Wan; y xe 'e quituquel che jun nim laj jyub naj u wi. Are je 'o chila, i u tzunbal i Jesus lic xyojtajic. 3 I u 'u' lic ca walch'in rumal u sakil; lic sak 'oto'oj ca tzunic. N-ta jun c'ul, tupu lic ch'ajtalic, chi ca majaw u sakil ile. 4 Xak xquilo chi xe winakir i mam Moises xak i mam Elías ru' i Jesus, que tijin chi lapanic. 5 Are 'uri i ma Pédro xu bij che i Jesus:
—Mayes, lic 'utz na oj 'o waral. 'Utz caka 'an oxib i mujbal: jun awe yet, jun re i mam Moises, xak jun re i mam Elías —xu bij che.
6 I u tijoxelab, lic je ocnak 'il che wach xquilo, rumal-i n-xu na ti ma Pédro wach i xu bij. 7 Te'uri xkaj jutzobaj sutz' piquiwi y xqui ta jun nim laj ch'awbal xch'aw chupam i sutz':
—Iri, are in C'ojol, chi lic c'ax quin na'o; chi cojo retalil che, wach i cu bij.
8 Are xqui ta ile, juntir c'ula xe tzunic, péro n-ta xquilo, xui chic i Jesus utuquel.
9 Are xe kaj li che i jyub-le, i Jesus xu bij chique u tijoxelab:
—Ni'pa i xiwil yix, mi lapo c'a cu rik ni 'ij chi yin, chi in i Achi aj Chicaj, in walijnak chic che i camic —xu bij chique.
10 Rumal-i, n-xqui bij taj wach i xquilo; xui-ri, xqui tz'onoj chiquiwach wach usuc' i tzij-le xu bij, chi ca walij che i camic. 11 Te'uri xqui tz'onoj che i Jesus:
—I aj tijonel re i ujer 'atbal tzij, ¿wuchac quiqui bij ique chi nabe ca c'un i ujer mam Elías? —xqui bij che.
12 I Jesus xu bij:
—Katzij i xqui bij-le, nabe ca c'un i mam Elías, col u yijba ronojel; queje ile tz'ibtal canok. Xak tz'ibtal chic jun tzij chirij i Achi aj Chicaj: cu bij chi cu tij ni uyej xak ca xutux na. 13 Xui-ri, yin quin bij chiwe chi mam Elías ya c'un-nak chic; i winak xqui 'an che pacha cacaj ique; xe'elok pacha i tz'ibtal can chupam u wuj i Dios —xu bij i Jesus chique.
Wach i relsaxic itzel tew che jun ala14 Te'uri xe tzalij chic chila pa je 'o wi i juban u tijoxelab, y xquilo je q'ui i winak je 'o chic chiquij chiquiwach. Xak je 'o jujun tijonel chila re i 'atbal tzij re i mam Moises; ique qui chapom quib chi tzij cu' u tijoxelab. 15 I winak, are xquil i Jesus, xqui bisoj, are 'uri, xe 'e pa'anem chu ya'ic rutzil u wach. 16 Are 'uri, ire xu tz'onoj chique:
—¿Wach quix tijin chu lapic cu' ique?
17 'O jun achi chiquixól xu bij:
—Mayes, yin xin c'am li jun wac'al awu', 'o itzel tew che chi u 'anom mem che. 18 Xa ipa 'o wi, ca chaptaj rumal itzel tew, y ca tzaksax pulew. Are 'uri xa ca wokow u c'axaj pu chi', xak cu kach'ach'ej uware rumal. Rumal-i, lic n-ta chic u cho'ab. Xin tz'onoj chique a tijoxelab chi caquesaj i mal laj tew che. Xui-ri, n-xe tiqui ta che —xu bij i achi che.
19 Are 'uri i Jesus xu bij:
—¡Ay, yix chi n-tu cubibal i c'ux che i Dios! ¡'O tan chi 'ij in 'o iwu', y yix n-ta i nawic! ¿Ni'pa nawi chic 'ij c'a craj? —xu bij—. Chi c'ama li ac'al waral —co'ono.
20 Xqui c'amlok. I itzel tew, are xril i Jesus, xu ya chic atac che i ala. Ire-le xtzak pulew, lic cu bal'atij chic rib chuwach ulew, xak ca wokow u c'axaj. 21 Are 'uri i Jesus xu tz'onoj che i achi:
—¿Ni'pa junab u jekanic i c'ax che? —xu bij.
I u kajaw xu bij:
—Ire c'a ch'utin are xu jeko. 22 I itzel tew-le, q'uialmul u c'akom pa 'a', xak pa ya; craj cu camsaj. ¡Chawila to'bal ka wach! ¡Choj a to na, we cat tiqui che! —xu bij i achi.
23 —Yin quin tiqui che —xu bij i Jesus—, xui-ri we yet cat tiqui chu cubaxic a c'ux chwe. Ronojel 'is coj tiqui che we 'o u cubibal ka c'ux —xu bij.
24 Juntir i u kajaw i ala xsiq'uin chu bixquil:
—Cul in c'ux chawe —xu bij—. ¡Chin a to na che, chi quin cuba na mas in c'ux chawe! —xu bij.
25 I Jesus, are xrilo chi que tijin qui moltajic i winak ru', xu yaj i itzel tew y xu bij che:
—Yet, at tac y at mem laj itzel tew, quin bij chawe, chat el che i ala-le. Chawo'taj, y mat oc chic ru' —xu bij che.
26 I itzel tew siq'uinic xo'on chic jun atac che i ala, te'uri xelic. Xcanaj can i ala lic pacha xcamic; rumal-i, conojel xqui bij chi lic xcamic. 27 Xui-ri, i Jesus xu chap che u 'ab y xu yaco; i ala xtaq'ui'ic.
28 Te'uri i Jesus xoc pa ja. Are 'uri i u tojoxelab xqui tz'onoj che:
—¿Wuchac n-xoj tiqui ti yoj chi relsaxic i itzel tew-le? —que cha.
29 Ire xu bij chique:
—I mal laj itzel tew pacha i jun-le n-quel taj, xui-ri we lic qui tz'onoj che i Dios, xak we qui mayij ni wa'im rumal —xu bij.
I Jesus xu bij tan chic chi ca camsax na30 Are xe 'el chila, xe 'ax pa Galiléa. I Jesus n-xraj taj we caquetamaj i winak pa 'o wi ire. 31 N-xraj taj, man ire ca tijin chu c'utic chique u tijoxelab; ca tijin chu bixquil chique chi i Achi aj Chicaj ca jachtaj na piqui'ab i winak, y ca camsax na cumal, xui-ri che oxib 'ij panok ca walij na. 32 Tupu xu bij ire ile chique, n-xqui ta tu be, xak xqui xij quib chu tz'onoxic che wach usuc'.
Pachin mas nim u 'ij, are ajchac 'uri chiquij i rachi'il33 Xo'on chupanok, xe upon pa Capernaum. Are xe oc pa ja chila, i Jesus xu tz'onoj chique utijoxelab:
—Are coj tijin te chi be, ¿wach i tzij i chapom wi iwib yix puwi? —xu bij chique.
34 Ique lic n-xe ch'aw ta chic. Are i tzij chi qui chapom wi quib ique puwi pa be, are i pachin mas nim u 'ij chique ique. 35 I Jesus xcubi'ic, y xe u siq'uij i cablajuj u tijoxelab ru'. Are 'uri xu bij chique:
—Pachin jun craj cu ya rib chu nabeal, chu ya na rib 'uri pa q'uisbal-re chique i conojel, xak chu 'ana che rib pacha mocom chiquij —xu bij.
36 Are 'uri xu c'am jun ac'al ru' y xu ya chiquiwach. Xu 'aluj 'anok y xu bij chique:
37 —Pachin jun cu c'ulaj jun ac'al ru' pacha iri rumal i c'axnabal u c'ux chwe yin, are yin 'uri quin u c'ulaj ru'. Pachin jun quin u c'ulaj yin ru', n-xui ti yin quin u c'ulaj ru', xak xu c'ulaj 'uri i Jun chi in takawnak lok —xu bij chique.
Pachin n-co'on ta ch'o'oj chikij, u yom 'uri u wach ku'38 Te'uri i ma Wan xu bij che:
—Mayes, xkil jun achi chi ca tijin chi relsaxic itzel tew ru' u cuxtaxic a bi yet. Yoj 'ut xka bij che chu mayij, man n-kachi'il taj —xu bij che i Jesus.
39 —Ile mi 'atij —xu bij i Jesus che—, man we 'o jun co'on milágro rumal u cuxtaxic in bi yin, n-cu bij ta 'uri mal laj tak tzij chwij. 40 Pachin jun n-co'on ta ch'o'oj chikij, ire-le ka cwenta yoj. 41 Pachin jun co'on jun utzil chomal chiwe xa rumal ix terejnak chwij, 'o ni sipon 'uri cu ch'aco. Queje ile que'el che, tupu xa jun bas i ya' cu ya chiwe wumal yin ▼ —xu abij i Jesus chique.
Chawesaj wach tak i cat tzaksaw chupam i mac42 Xak xu bij chique:
—Jun ch'utin chi u cubam u c'ux chwe, we 'o jun cu 'an che chi ca tzak chupam u mac, mas 'utz que'el che i jun-le we tene ca xim jun ca' rij u kul y ca c'ak bi pa ya, ji'balre. I camic-le mas 'utz chuwach i camic chi ca pe puwi we cu tzaksaj jun ch'utin chupam u mac. 43 We are a 'ab ca 'anaw chawe chi cat tzak chupam a mac, su' cha c'upij. Mas 'utz ca sach a 'ab, tobal re a c'aslemal, chuwach xa cat 'e pa 'a' chi n-ca chup taj, ru' i queb a 'ab tz'akat. 44 I amol chi cat qui tij chila lic n-que cam taj, xak i 'a' mi jun ca chupuwic. 45 We are awakan ca 'anaw chawe cat tzak chupam a mac, su' cha c'upij bic. Mas 'utz ca sach awakan, tobal re a c'aslemal, chuwach i xa cat 'e pa 'a' chi n-ca chup taj, ru' i queb awakan tz'akat. 46 I amol chi cat qui tij chila n-que cam taj, xak i 'a' mi jun ca chupuwic. 47 Xak i a ba'wach, we are ca 'anaw chawe cat tzak chupam a mac, su' chawesaj. Mas 'utz cat oc pa cu 'at wi tzij i Dios, tupu xa jun a ba'wach, chuwach i xa cat 'e pa 'a' ru' i queb a ba'wach tz'akat. 48 I amol chi cat qui tij chila n-que cam taj, xak i 'a' chila mi jun ca chupuwic.
49 Ronojel ni'pa i ca sujux chuwach i Dios, cocsax 'a' che, xak cocsax atz'am che ▼ ; xak yix, 'o u chac pacha cocsax 'a', pacha cocsax atz'am chiwe, we 'utz i yijbaxic chuwach i Dios. 50 I atz'am, lic cu rik u chac chake. Xui-ri, we xsach i u tzayil, ¿wach u 'onquil 'uri caka 'an tan chic tza che? N-taj. Xak 'o u chac chi yix 'o i tzayil (pacha jun sipon sujtal chuwach i Dios; queje ile, ix chom na chiwach); ▼ chom chix 'ol chiwach.
Copyright information for `ACRACC
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Hebrews 3
I Jesucrísto, 'atz u 'ij chuwach i mam Moises1 Ix watz in cha', chi lic ix re chic i Dios, ix sic'tal rumal i Ta chicaj, rumal-i, chix ch'obon che i Jesucrísto: are ire taktal lok rumal i Ta, are ire i 'atz laj aj cojol ka tzij chuwach i Dios ni'pa i ka yom ka c'ux che u c'utunic ire. 2 I Jesucrísto lic xu tz'akatsaj u patan yatal che rumal i Dios, pacha xo'on i mam Moises ujer, chi lic xu 'an u patan chuwach i Dios, lic xruc'aj u tzam chique i rac'al i Dios ujer. 3 I Jesucrísto mas 'o u 'ij chuwach i mam Moises, pacha jun aj 'anol ja, mas 'o u 'ij chuwach i ja chi cu 'ano ▼ . 4 I tak i ja, 'o ni que 'anawic, xui-ri are i Dios are xa 'anaw ronojel wach tak i 'olic. 5 I mam Moises, pacha 'utz laj ajchac, 'utz u patan u 'anom chique i rac'al i Dios. Are i u patan i mam Moises, xu c'ut jubi' chique wach cu 'alijinsaj ni Dios chique co'on panok. 6 Xui-ri, i Jesucrísto n-are ta to' ajchac, lic are u C'ojol i Dios, chi mer Rajaw ja. Lic 'utz u patan cu 'an piquiwi i rac'al i Dios, y yoj i oj rac'al-le, xui-ri we n-caka sach ti u cubibal ka c'ux che i Kajwal, chilam i quicotemal chi caka na wo'or rumal i 'utz chi caka tij ru' i Kajwal co'on panok.
I winak je re i Dios, quiqui rik i uxlanem ru'7 Rumal-i, chaka 'ana pacha cu bij u Tewal i Dios. Chupam u wuj i Dios cu bij i tzij-i:
Wo'or we yix qui ta u ch'awbal i Dios,
8 mi 'an co che iwib, mi kel 'uri u tzij pacha xqui 'an iwatit i mam ujer pa tak jyub tz'inilic.
Ique xqui tij u 'ijol i Dios, (y xqui petsaj i roywal).
9 (I Dios xu bij): I iwatit i mam chila xqui tij wi in 'ijol, tupu cuarénta junab xquil u q'uial milágro chi xin 'ano, tobal-que.
10 Rumal-i xpe woywal chique i winak-le. Xin bij:
"Ique lic quewi je sachnak piqui c'ux; n-cacaj ta que bin chupam i 'utz laj be we yin," xin cha.
11 Rumal-i, xpe woywal chique, y xin bij: "Katzij, lic n-quin ya ta chique chi que oc che i uxlanem wu' yin."
(Queje u tzij i Dios ile chi tz'ibtal canok ▼ .)
12 Wachalal, chi 'ana cwent iwib, mok 'o jun chiwe, chi n-'us ti u nojbal. Mok rumal ile, n-craj ta cu cojo, y cro'taj can 'uri i Dios c'aslic. 13 Are i chi 'ana, chi ya u cowil i c'ux chiwach 'ij 'ij. Miwoy'ej jun chic 'ij; chi 'ana wo'or, mokxa 'o jun chiwe ca t'ortaj na rumal i mac atzalal, y co'on co che rib xa rumal. 14 Man 'o ke yoj ru' i Crísto we lic n-caka sach ti u cubibal ka c'ux che; pacha u jekic xka 'ano, xak queje chaka q'uisa wi. 15 Cha c'un chi c'ux i tzij-i chi tz'ibtal chupam u wuj i Dios:
Wo'or, we yix qui ta u ch'awbal i Dios, mi 'an co che iwib;
mi kel 'uri u tzij pacha xqui 'an iwatit i mam ujer.
(Queje ile tz'ibtalic ▼ .)
16 Quin tz'onoj 'ut: ¿Pachin queje xe 'anaw ile? ¿Pachin xqui ta u tzij i Dios y xo'on panok n-xqui 'an ta chic cas che? Je are ique mísmo chi mam Moises xe resaj li pa tinimit Egípto. 17 ¿Je pachin i winak chi cuarénta junab xpe roywal i Dios chique? Je are ique mísmo chi qui tom u tzij i Dios péro xe macunic y xe cam chila pa jyub tz'inilic. 18 ¿Je pachin i winak u bim i Dios chi lic n-quiqui rik ti uxlanem ru'? Mísmo je are ique chi xqui kelo. 19 Chi 'uri, cakil wi chi n-xya' ta chique xe oquic, man n-xqui cuba ti qui c'ux che u tzij i Dios.
Copyright information for `ACRACC
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


John 21
I u c'utic rib i Jesus chique i wukub u tijoxelab1 Xo'on panok, i Jesus xu c'ut chic rib chique u tijoxelab chu chi' i alagun, Tibérias ▼ u bi. Queje iri xu 'ano: 2 Chila je 'o wi jutzobaj u tijoxelab i Jesus, 'o i ma Simon Pédro, xak i ma Tomas chi "a-Yox" que cha che, xak i ma Natanael aj Cana re Galiléa, xak i queb ▼ u c'ojol i mam Zebedéo, tak i queb chic u tijoxelab i Jesus. 3 Are 'uri i ma Simon Pédro xu bij chique i rachi'il:
—Yin quin 'e pa chapoj car —co'ono.
—Xak queje yoj coj 'e awu' —xe cha che.
Xe 'e 'ut, xe 'an bi chupam jun bárco. Jun a'ab xe chacunic, n-ti xqui riko. 4 Are 'ut xpe u sakiric, xquil u wach jun achi tac'al chi ya. Are i Jesus, péro n-queta'am taj we are ire. 5 Are 'uri xu bij pan chique:
—Achiab, ¿n-ta car i rikom? —xcha.
Ique xqui bij li che:
—Mi xa ta jun.
6 —Chi c'aka i ataraya pu wikabim i bárco; chila qui rik wi —xu bij i Jesus chique.
Queje ile xqui 'ano, pacha i xbix chique. Are 'uri, je q'ui i car xqui chapo, n-quiqui ch'ij ta chic relsaxic i ataraya pa ya rumal i ralil. 7 Are 'uri i tijoxel ▼ chi c'ax ca na' rumal i Jesus xu bij che i ma Pédro:
—¡Are i Kajwal!
I ma Pédro, are xu ta chi are i Kajwal, xu coj-la u 'u' (man resam u 'u' chirij), te'uri xu c'ak la bi rib chuwi ya. 8 Colo seténta y cínco xic'ab je 'o wi che u chi' i ya. I juban tijoxelab xqui c'am bi bárco chu chi' i ya, qui jucuquem bi ataraya nojnak u pam. 9 Are xe kaj pulew, xquil jun 'a' nuc'um chila, ca tijin u bolic jun car puwi, xak 'o juban caxlanwa chila.
10 —Chi c'ama li queb oxib car chi c'a te xi chapo —xu bij i Jesus chique.
11 I ma Simon Pédro xa 'an chupam i bárco y xu juquej bi i ataraya c'a chuwach ulew. I ataraya, nojnak che nimak tak car; je 'o jun ciénto ru' cincuénta y tres chupam. Laj je q'ui, péro n-xrakch'ij ti ataraya. 12 I Jesus xu bij pan chique:
—Chix petok, chol i tija i wa —xcha.
Mi jun chique u tijoxelab xu cowij u tz'onoxic che pachin ire, man queta'am chi ire are i Kajwal. 13 Are 'uri i Jesus xa 'e pan cu', xu c'am bi caxlanwa pu 'ab, y xu jach chique; xak queje xu 'an che i car.
14 Are uroxmul iri xu c'ut rib i Jesus chique u tijoxelab, che u walijic chiquixol i camnak.
I Jesus xu pixbaj i ma Pédro15 Are xquelej i wa'im, i Jesus xu tz'onoj che ma Simon Pédro:
—A-Simon, chi at u c'ojol i ma Jonas, ¿c'ax quin a na'o? ¿Mas chuwach i c'axnabal qui c'ux ique? —xu bij che ▼ .
—Katzij, Kajwal; yet aweta'am chi cat waj ▼ —xu bij ma Pédro.
I Jesus xu bij che:
—Che a tzuku i ral tak in chij —xu bij.
(I usuc' i xu bij-le are iri: "Che a tijoj y che a chajij i je we yin.")
16 I Jesus xu tz'onoj chic ucamul che:
—A-Simon, chi at u c'ojol i ma Jonas, ¿c'ax quin a na'o?
I ma Pédro xu bij tan chic che:
—Katzij, Kajwal; aweta'am chi cat waj.
I Jesus xu bij chic che:
—Che a chajij in chij.
17 I Jesus xu tz'onoj chic uroxmul che ma Pédro:
—A-Simon, chi at u c'ojol i ma Jonas, ¿quin awaj?
I ma Pédro xbisonic are xu ta chi uroxmul ile chi xtz'onox che: "¿Quin awaj?" Te'uri xu bij che:
—Kajwal, 'is ronojel aweta'am. Yet aweta'am chi lic cat waj —co'ono.
I Jesus xu bij che:
—Che a tzuku in chij —xcha.
18 Te'uri xu bij che;
—Katzij iri quin bij chawe: are c'a at ac'al winak, xa yut' a pam che a bant y xat 'e 'ut pa i xawaj wi 'enam. We xat rijabic, n-queje ta chic ca 'an ile, man ca suc'ba ni a 'ab, y jun chic cat ximawic; xak cat u c'am bic pa n-cawaj ta wi 'enam.
19 Queje ile xu bij i Jesus, 'alijinsabal-re wach i camic quic'aw wi i ma Pédro. Ru' u camic-le, ca 'alijinsax ni u 'ij i Dios. Te'uri i Jesus xu bij che:
—Chat terej chwij (min awo'taj) —xbix che.
20 I ma Pédro, are xtzun chirij, xrilo chi teren bi jun chic tijoxel ▼ , i jun chi lic c'ax ca na' rumal i Jesus. I tijoxel-le are i jun chi xcubi pu tzal i Jesus are xqui 'an i wa'im re i páscua; are ire chi u bim che i Jesus: "Kajwal, ¿pachinok chake cat u jacho?" 21 I ma Pédro, are xril u wach i tijoxel-le, xu bij che i Jesus:
—Kajwal, i jun-i, ¿wach ca 'ani che?
22 I Jesus xu bij che:
—We xwaj yin chi ca c'asi na, c'a are quin c'un tan chic, n-ta awe yet che. Xui-ri, yet chat terej chwij —xu bij che i ma Pédro.
23 Rumal i tzij-le, xo'on panok, i winak chi qui cubam qui c'ux che i Jesus xqui bij chi i tijoxel-le n-ca cam taj. Péro i Jesus n-xu bij taj we n-ca cam taj. Xui xu bij: "We xwaj yin chi ca c'asi na c'a are quin c'un tan chic, n-ta awe yet che." (Queje ile u bim.)
24 Are yin i tijoxel-le chi quin bij chiwe wach xwilo chi xo'on i Jesus, xak in tz'ibam chupam i wuj-i. Yoj (chi oj u tijoxelab) keta'am chi wach i in tz'ibam, lic katzij.
25 C'o i xu 'an i Jesus chi n-tz'ibam ta chupam i wuj-i. We tene xtz'ibax che u jujunal, quin bij yin n-coc ta-ri ni'pa i wuj-le chuwach ronojel i jyub ta'aj. Amen (katzij).
Copyright information for `ACRACC
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


John 7
I u cha' i Jesus n-xqui coj ti u tzij1 Te'uri i Jesus xui chic ca bin pa tak jyub re i Galiléa; n-craj ta ca q'uiji pa Judéa man i nimak tak aj Israel chila cacaj quiqui camsaj. 2 Te'uri, ya xnakajab jun chic nima'ij que i aj Israel winak; are i nima'ij re i mujbal ▼
▼ 7.2Che i nima'ij-le, i winak xqui yijba qui mujbal, cuxtabal re i cuarénta junab are xe bin che tak i jyub tz'inilic n-ta cachoch. Rumal-i, che tak i nima'ij-le, que q'uiji wukub 'ij chupam i qui mujbal, are qui molom chic i qui cosech; lic quiqui c'amwaj quiqui tioxij che'i Dios rumal wach u 'anom chique.. 3 Are 'uri i u cha' i Jesus xqui bij che:
—Mat canaj waral; jat pa Judéa, cha c'utu chique i queta'am a wach chila wach tak i milágro ca 'ano. 4 Man we jun craj ca 'etamax u wach u patan, n-co'on tu chac to' ali'al. Yet chi cat tijin chu 'onquil nimak tak 'anic, cha 'ana 'uri chiquiwach conojel i winak —xe cha che.
5 'Alaj 'uri chi xak mi ne u cha' n-xqui coj taj we Tolque. 6 I Jesus xu bij chique:
—Maja cu rik i 'ij chinwach chi quin 'alijinsaj in pachin yin; chiwe yix, pachique 'ij 'is 'utz. 7 I winak aj u wach i jyub ta'aj n-tzel ta quix quil yix, péro yin, tzel quin quilo, man quin 'alijinsaj chique chi n-'us taj wach i que tijin chu 'anic. 8 Jix yix pa nima'ij-le; yin c'a maja na quin 'ec ▼ , man maja cu rik i 'ij chinwach.
9 Queje ile xu bij chique y xcanaj pa Galiléa.
I u tzij i Jesus petnak ru' i Dios10 Are je 'enak chic u cha', te'uri i Jesus xak xa 'e pa' nima'ij. N-xa 'e ta chiquixol i winak, n-kas ta xu c'ut rib are xa 'ec. 11 I nimak tak aj Israel winak quiqui tzucuj i Jesus pa nima'ij-le. Quiqui bij:
—¿Pa nawi 'o wi i achi-le? —que cha.
12 I winak pa nima'ij-le, xa quiqui lap i Jesus chiquiwach. 'O i que binic: "Ile lic 'utz laj achi," que cha. Xak 'o i que binic: "Ile n-'us taj; xa que u t'or i winak," que cha. 13 Péro xa ali'al quiqui lap i Jesus chiquiwach, man quiqui xij quib chique i nimak tak aj Israel.
14 Are nic'ajarnak chic i nima'ij, i Jesus xoc bi pa rachoch i Dios; te'uri xoc chi qui tijoxic i winak chila. 15 I nimak tak aj Israel winak xqui bisoj wach tak i xu c'utu; xqui bij: ¿Wach retamaxic tak ile u 'anom? Ire n-ta u nawsam wi rib —que cha.
16 I Jesus xu bij chique:
—Are i quin tijin chu c'utic n-are ti yin xin nojij, lic are petnak ru' i xin takaw lok. 17 Pachin jun lic craj cu 'an pacha craj i Dios, cu nabej 'uri pa xpe wi i c'utunic quin 'ano; cretamaj we petnak ru' i Dios, o xa petnak pin nojbal yin. 18 Jun, we xui cu c'ut u nojbal ire, xa craj 'uri cocsax u 'ij. Péro jun, we cu tzucuj u cojic u 'ij i Jun chi takawnak lok, cu bij 'uri i sak laj tzij, xak n-que u t'or ta i winak. 19 Katzij, i mam Moises xu c'ut i 'atbal tzij re i Dios chiwe, xui-ri, mi jun chiwe cu 'ano pacha cu bij i 'atbal tzij-le. Yix quiwaj quin i camsaj (rumal quin cunan pa uxlambal 'ij) —xu bij i Jesus chique. 20 I winak xqui la' u wach che:
—Xa at ch'uj; ▼ ¿pachin craj a camsaxic? —xe cha che.
21 I Jesus xu bij chique:
—Chupam jun uxlambal 'ij xin 'an jun milágro. Yix xi bisoj man pa jun uxlambal 'ij xin 'an wi. 22 Chiwila ba i qui 'an yix. 'Olic qui 'an retal circuncision che i qui ch'acul ac'alab pa tak uxlambal 'ij. We xel wajxakib 'ij jun ral ala, queje ile qui 'ano, man queje ile xu c'ut i mam Moises chiwe. Katzij, n-are ti mam Moises xjekaw u c'utic ile, xa are iwatit i mam que 'anaw chic ile are xu bij i mam Moises i tzij-le. 23 Yix qui 'an pen u 'anic pacha xu bij i mam Moises; qui 'an retal circuncision che i qui ch'acul iwac'al, tupu xa pa uxlambal 'ij. We queje ile qui 'an yix, ¿wuchac 'uri ca pe iwoywal chwe, xa rumal xwesaj ronojel i c'ax che u ch'acul jun achi che i uxlambal 'ij? 24 Mi coj u mac jun winak we n-iweta'am taj we kas 'o u mac. Chiwila u be bien we kas 'o u mac, te'uri chi bij u mac —xu bij i Jesus chique.
I Jesus, ru' i Dios petnak wi25 Te'uri i winak chi je jekel pa Jerusalen xe oc chu bixquil:
—¿N-are ta bari i achi-le ca tzucuxic man cacaj quiqui camsaj? 26 Chiwilape', chi 'o wi; lic ca ch'a'at chiquiwach conojel i winak. ¿Wuchac n-ta ca bix che? ¿Xataba i ka wi ka jolom qui cojom chic u tzij? ¿Xataba qui bim ique we are i Crísto, chi Tolke? 27 N-are ti Crísto ile. Yoj, 'ut, keta'am pa petnak wi i achi-le; xui-ri, i Crísto, mi jun quetama-nic pa ca pe wi —xe cha.
28 I Jesus xu ta wach i quiqui bij are ca tijin chu c'utic chique i winak pa rachoch i Dios. Te'uri co xch'awic y xu bij:
—Qui bij yix iweta'am in wach; qui bij yix iweta'am pa xin pe wi. Xui-ri, yin n-to' ta in c'un-nak pin wach wi. In c'un-nak man in taktal li rumal i Jun chi yix n-iweta'am tu wach, péro ire sakil. 29 Yin 'ut, weta'am u wach, man ru' ire in petnak wi, are ire xin takaw lok —xu bij i Jesus chique.
30 Are 'uri laj xcaj xqui tz'apij, péro n-ta jun xa 'anawic, man c'a maja cu rik i 'ij u ch'icom i Dios. 31 Xui-ri je q'ui i winak xqui cuba qui c'ux che y xqui bij:
—Are ca c'un i Crísto, ¿xataba 'o mas tan chic i milágro cu 'ano, chuwach i cu 'an i achi-ri? N-ta chic mas —xe cha.
Je taktal bi i policía chu chapic i Jesus32 I aj Fariséo xqui ta chi quiqui bij i winak chi Jesus are i Crísto. Rumal-i, ique junam cu' i ajwab sacerdóte xe qui tak bi policía chi aj patanib re i rachoch i Dios, que 'e qui chapr i Jesus. 33 I Jesus xu bij chique i winak:
—Xa 'atal 'ij in 'o iwu', te'uri quin tzalij chic ru' i xin takaw lok. 34 Yix quin i tzucuj na, péro n-quin i rik taj, man pa i quin 'e wi yin, n-ca ya' ta chiwe quix 'e chila —xu bij.
35 I qui nimakil i aj Israel winak xqui bij chiquiwach:
—¿Pa nawi ca 'e wi i achi-ri chi yoj n-coj tiqui ta chu rikic? ¿Mok ca 'e cu' i kach aj tinimit chi je 'enak chiquixol i aj Griégo winak? ¿Mokxa que u c'utu chique i aj Griégo chila? 36 ¿Wach que'el i tzij-i chi xu bij chake? Man xu bij: "Quin i tzucuj na, péro n-quin i rik taj, man n-quix oc taj pa i quin 'e wi yin," xcha. ¿Wach usuc' ile? —xe cha.
Ni'pa i cacaj, quiqui rik i c'aslic ya ru' i Jesucrísto37 I q'uisbal 'ij re i nima'ij chila, mas 'o u 'ij. Chupam i 'ij-le, i Jesus xtaq'ui 'an chiquiwach i winak y co xu bij:
—Pachin jun ca c'atic, cha pet wu' yin, chol u tu'u i ya chi quin sujuj. 38 We jun co'on ile, que'el 'uri pacha i tz'ibtal can chupam i wuj re i Dios, chi cu bij: "Pachin i cu cuba u c'ux chwe yin, u c'ux ire co'on pacha ralaxbal ya; pacha ya c'aslic quel che," —xu bij i Jesus chique.
39 I tzij chi xu bij i Jesus-le que'elok: ni'pa i quiqui cuba qui c'ux che ire, coc ni u Tewal i Dios piqui c'ux co'on panok. Are xu bij ile, c'a maja ca kaj li u Tewal i Dios chuwach i jyub ta'aj, man c'a maja coc i Jesus che u 'ij u chomal.
I winak xqui chap quib chi tzij rumal i Jesus40 'O jujun chiquixol i winak, are xqui ta ile, xqui bij chiquiwach:
—Katzij, i achi-ri are i ajbil u tzij i Dios chi koy'em —xe cha.
41 'O juban chic xqui bij:
—Iri are i Crísto chi koy'em —xe cha.
Xak 'o juban chic xqui bij:
—¿Wach u 'onquil ile? ¿Xataba 'o Tolke ca pe pa Galiléa? ¡N-taj! 42 Chupam i wuj re i Dios cu bij: i Crísto chi ca petic, u muk u xiquin i ujer mam David: xak cu bij chi calax na pu tinimit i mam David; ile are i tinimit Belen. Rumal-i, n-are ti achi-le —xe cha.
43 Te'uri i winak xqui chap quib chi tzij rumal i Jesus. 44 'O jujun xcaj te'ek u tz'apixic, péro n-ta jun xu ya rib chu 'onquil.
I je raj'atzil i rachoch i Dios n-xqui coj ti u tzij i Jesus45 Te'uri i policía re i rachoch i Dios xe tzalij chal cu' i je takawnak bic. I aj Fariséo winak xak i ajwab sacerdóte xqui tz'onoj chique i policía-le:
—¿Wuchac n-xi c'am ta lok? —xe cha.
46 I policía xqui bij:
—N-ta jun chic achi ka tom wi ru', pacha i tzij chi cu bij i achi-le; rumal-i n-xka c'am ta lok —xe cha.
47 Te'uri i aj Fariséo xqui bij chique i policía:
—¿Xak queje yix xix t'ortaj rumal i achi-le? 48 ¿Xataba 'o jun chake yoj oj aj Fariséo, u cojom u tzij? Mi jun. Xak mi jun kaj'atzil yoj u cubam u c'ux che i achi-le. 49 I to' winak-le, qui cojom; péro ique n-quiqui ta tu be i 'atbal tzij tz'ibtal canok; ique-le 'o i c'okbal-re i Dios piquiwi —xqui bij i aj Fariséo winak.
50 Are 'uri 'o jun chiquixol ique xch'awic. Are i ma Nicodémo chi upon-nak ru' i Jesus ali'al cha'ab. Xu bij chique:
51 —I ka 'atbal tzij tz'ibtal can rumal i mam Moises n-cu ya ta chake caka ya jun achi pa tojpen we n-caka ya ta che cu to rib chakawach. 'O u chac coj taq'ui pa rakan we kas 'o u mac.
52 I rachi'il xa xqui yo'ya, y xqui bij che:
—¿Xataba yet xak at aj chila pa Galiléa? Cha tzucuj chupam i wuj re i Dios; cawil 'ut chi mi jun ajbil u tzij i Dios ca pe pa Galiléa —xe cha che.
53 Te'uri, chi qui jujunal wi, xe 'e chi cachoch.
Copyright information for `ACRACC
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Matthew 5
I Jesus xu bij pachin i ca pe ni 'utz piquiwi1 I Jesus, are xe ril je uq'uial winak je teren chirij, xel bi chuwi jun jyub, y xcubi chila. Ni'pa i que tijin qui nawic che u tzij xqui mol quib ru'. 2 Te'uri xu jek qui nawsaxic ru' i tzij-i:
3 —'Utz que ique chi queta'am 'o rajwaxic piqui c'ux chuwach i Dios, man que oc na 'uri pa cu 'at wi tzij i Dios.
4 'Utz que ique chi que bisonic, man i Dios cu cubsaj ni qui c'ux.
5 'Utz que ique chi 'o u nimal qui c'ux, man ca ya' ni jyub ta'aj chique chi u sujum i Dios.
6 'Utz que ique chi lic quiqui rayij u 'anic wach tak craj i Dios, man ire lic que u to chu 'onquil.
7 'Utz que ique chi quewi 'o i c'axnabal qui c'ux, man i Dios xak c'ax que u na ni ique.
8 'Utz que ique chi ch'am i piqui c'ux, man ique quiquil nu wach i Dios.
9 'Utz que ique chi que qui chomarsaj i que ch'o'ojinic, man "je wac'al" cu bij na 'uri i Dios chique.
10 'Utz que ique chi ca'ani c'ax chique xa rumal u 'anic wach craj i Dios chique, man que oc na 'uri pa cu 'at wi tzij ire.
11 'Utz iwe yix we c'ax que ch'aw ni winak chiwe xa wumal yin. 'Utz iwe yix we quix qui yo'ya, xak we quiqui bij i mentir chiwij xa rumal quix terej chwij. 12 Mix bisonic, xa chix quicotok, man qui rikbej 'uri jun nim laj sipon chila chicaj. Cha c'un chi c'ux, xak queje xqui 'an li winak ile chique i ajbil u tzij i Dios ujer.
I je re chic i Dios je pacha atz'am, xak je pacha u tzunbal 'a'13 Yix 'ut lic qui rik i chac chique i winak waral chuwach i jyub ta'aj; ix pacha i atz'am chi lic cu rik u chac chique. Xui-ri, i atz'am, we xsach u jelal, ¿wach 'uri u yijbaxic chic u jelal ca 'anic? N-taj. Ile n-cu rik ta chic u chac; xa ca c'ak bic; to' ca wach'albex chic cumal i winak.
14 Yix ix pacha u tzunbal 'a' waral chuwach i jyub ta'aj. Iwilom 'ut wach o'onom jun tinimit we 'o tzam jyub; lic 'alaj, n-ruwam ta rib. 15 Xak iweta'am, we jun cu tzij jun cantil, n-que u mina ta chuxe' jun cajon; n-'us taj we cruwaj. Are i cu 'ano, cu ya 'an chicaj paja, man conojel que tzun na rumal. 16 Xak queje chi 'ana yix, chi ix pacha u tzunbal 'a' waral chuwach i jyub ta'aj, chi ya che i tzunbal ca 'e chiquiwach i winak. Queje ile quiquil na wach tak i 'utz qui 'ano. Rumal 'uri, quiqui coj u 'ij i Kajaw yix chila chicaj.
I Jesus aj 'anol re i mer usuc' i ujer 'atbal tzij17 Mi ch'ob yix mok col in sacha u wach i 'atbal tzij tz'ibtal can rumal i mam Moises ujer; mi tene ile, xak mi tene i qui c'utunic can i ujer ajbil u tzij i Dios. Yin n-in ta aj sachol re ile. Xa in aj 'anol re i usuc' i tzij-le chiwach yix. 18 Katzij iri: tz'akat c'o i caj, i jyub ta'aj, n-ca sachsax ti u wach i ujer 'atbal tzij, mi ta jubi', mi ta jun tz'ib, mi ta pich' che jun ral tz'ib. Ile cu ch'ij na c'a ca q'uis ni ronojel u 'anic pacha u ch'obom i Dios chi ca 'ani na. 19 N-ca sachsax taj; rumal-i, 'o u chac qui 'an na pacha i cu bij ronojel i 'atbal tzij. We 'o jun n-xcojon ta che i ral cu jupaj tzij pich' re i 'atbal tzij, xak we xu c'ut 'uri chique i winak queje quiqui 'an ile, ire 'ut xa pich' que'elok chiquiwach conojel i juban pa cu 'at wi tzij i Dios. Xui-ri, we jun xcojon che i mer usuc' i 'atbal tzij, xak xu c'ut 'uri chique i juban chic, ire 'uri lic nim que'el na, pa cu 'at wi tzij i Dios. 20 Lic quin bij chiwe, 'o u chac chix cojon na che ronojel pacha u bim can i Dios; 'o u chac mas 'utz u 'anic chi 'ana ni yix chiquiwach i je tijonel re i 'atbal tzij; xak mas 'utz u 'anic chi 'ana na chiquiwach i aj Fariséo. We n-qui 'an taj, n-quix oc ta pu'ab i Dios.
I Jesus xu bij chi n-'us taj 'o awoywal che i jun chic21 I tom yix i 'atbal tzij bital chique iwatit imam ujer. "Mix camsanic," bital chique, "man pachin jun ca camsanic, ca'at ni tzij 'uri puwi," xbix chique. 22 Xui-ri, yin quin bij ni usuc' chiwe: pachin jun xa ca pe roywal che jun rachalal, xak ire ca'at ni tzij puwi. Xak pachin jun cu yo'ya i rachalal, ca ya' ni ire chiquiwach i nim laj nuc'bal t'isbal. Xak we 'o jun cu bij mal laj tzij che i rachalal, chu 'ana cwent 'uri che rib, mok xa ca 'e pa 'a' rumal. 23 Rumal-i, we yet a c'amom li jun a sipon col a ya chuwach i Dios, te'uri we ca c'un pa c'ux chi 'o jun awachalal cu ch'obo 'o a mac che, 24 cha canaj can 'uri a sipon chila chuwach i altar, y jat ru' awachalal. Chi chomaj iwib chiwach. Te'uri chat tzalij chic y cha jacha a sipon chuwach i Dios. 25 We 'o jun u cojom a mac, y craj cat u c'am bi chuwach i 'atbal tzij, chi chomaj iwib chiwach pa be. Queje chi 'ana ile, man ire n-cat u ya ta chuwach i 'atbal tzij. Man i 'atbal tzij cat u jach na piqui'ab i policía; te'uri i policía cat u tz'apij pa cárcel. 26 Katzij iri: n-cat el ta lok, c'a ca toj ni ronojel a mult. (Rumal-i, we' chi chomaj iwib chiwach.)
I pixbanic xo'on i Jesus chique i je cachijil quib27 I tom yix wach cu bij i 'atbal tzij re i mam Moises: "Ma kajsaj a 'ij ru' jun ixok, we n-awixokil taj," cu bij. 28 Xui-ri, yin quin bij ni usuc' chiwe: we 'o jun lic cu takej jun ixok, man cu rayij u wach, xe'el 'uri pu c'ux xak jun ru' pacha i xmacun ru'. 29 Rumal-i, quin bij i tzij-i chiwe: we yet to' ca takej jun ixok y to' ca rayij u wach, mejor chawesaj a ba'wach y cha c'aka bic ▼ Mas 'utz que'elok we xa are a ba'wach ca sacho, chuwach i ronojel a ch'acul ca 'e pa 'a'. 30 We xak are a 'ab wikabim ca 'anaw chawe cat macunic, cha c'atzij y cha c'aka bic. 'Utz que'elok we xa are a 'ab ca sacho, chuwach i ronojel a ch'acul ca 'e pa 'a'.
31 Xak i tom yix iri chi ca bixic: "Jun we cu jach can i rixokil, 'o u chac cu tz'ibaj jun wuj, cu ya che i rixokil, re i jachbal quib." ca bixic. 32 Xui-ri, yin quin bij ni usuc' chiwe: jun, we cu jach can i rixokil, i ixok, we n-tu mac u 'anom ru' jun chic achi, n-'us ta xu 'an 'uri i rachijil che. Que'el 'uri xa are u mac i rachijil che, we i ixok xc'uli ru' jun chic achi; i u mac i ixok 'o 'uri chukul i achi chi jachawnak bic. Xak we 'o jun achi ca c'uli ru' jun ixok chi jachtal bi rumal i rachijil, i achi-le xak ca macun 'uri chuwach i Dios.
Ma cuxtaj u bi i Dios puwi a tzij33 Xak i tom yix iri chi bital chique iwatit imam ujer: "'O u chac ca 'an na pacha a sujum che jun winak, we a cuxtam u bi i Kajwal puwi a tzij-le." (Queje ile tz'ibtal canok.) 34 Xui-ri, yin quin bij ni usuc' chiwe: n-'us taj qui cuxtaj u bi i Dios puwi i tzij che jun winak. Xak mi cuxtaj u bi i caj, man are u q'uijibal i Dios, pa cu 'at wi tzij. 35 Xak mi cuxtaj u bi i ulew, man are pa cu ya wi i rakan. Xak mi cuxtaj u bi i tinimit Jerusalen, man are u tinimit i Dios chi ka nim laj 'Atol Tzij. 36 Xak mi cuxtaj u bi i jolom, man n-quix tiqui ta chu yijbaxic wach ca tzun jun ral 'is re i wi, we 'ek 'o we sak quiwaj che. 37 Xui chi bij "are"; o we n-are taj, chi bij "n-are taj". We 'o mas tzij qui bij puwi ile, xa ru' itzel petnak wi.
Jun, we cu 'an jun mal chiwe, mi tzalij u wach che38 Xak i tom yix chi i ujer 'atbal tzij cu bij: "We 'o jun u puch'um a ba'wach yet, xak ca puch' ni jun u ba'wach ire 'uri; xak we u bokom jun a wawe, xak ire ca bok ni jun u ware 'uri." Queje ile cu bij i u 'atbal tzij i mam Moises. 39 Xui-ri, yin quin bij ni usuc' chiwe: mi tzalij u wach che, wach cu 'an chiwe. Are i chi 'ana, we 'o jun cat u ch'ay che juperaj a palaj, cha ya i juperaj chic che. 40 We 'o jun ca 'e pa 'atbal tzij, man craj cu maj a camix, cha ya na 'uri che, xak cha ya bi a chaquet che. 41 We 'o jun co'on pen chawe ca c'am bi jun rekan pa jun kilómetro, yet ja ya che c'a pa queb kilómetro. 42 We 'o tak ca tz'onox chawe, cha ya wach i ca tz'onoxic. Y we 'o i ca chi'max chawe, cha ya wach i rajwaxic.
C'ax che i na i je aj ch'o'oj chiwij43 I tom yix i tzij-i chi ca bixic: "C'ax cha na i c'ax cat nawic," quiqui bij, "xak tzel chawila i tzel cat ilawic," quiqui bij. 44 Xui-ri, yin quin bij ni usuc' chiwe: c'ax che i na i je aj ch'o'oj chiwij; chi tz'onoj i 'utz piquiwi i que tz'onow mal piwi yix; chi 'ana 'utz chique i tzel quix ilawic; chi tz'onoj che i Dios piquiwi ni'pa i quix qui yo'ya, xak piquiwi ni'pa i c'ax que ch'aw chiwe. 45 Queje ile, quix 'el na lic ix rac'al i Kajaw yix chila chicaj. Ire 'ut cu 'an che i 'ij cu tzunsaj piquiwi i je mal, xak jun ru' pacha cu 'an chique i je 'utz. Xak cu tak li jab piquiwi i je 'utz, xak piquiwi i je mal. 46 Yix 'ut, we xui c'ax que i na ique chi xak c'ax quix qui na yix, n-ta qui ch'ac na 'uri ru' i Dios. Xak i je mal laj tak aj alcawal queje quiqui 'an ile. 47 Yix, we xui chique iwamig qui ya rutzil qui wach, ¿pa 'utz wi 'uri ile? Xak queje quiqui 'an i winak chi n-queta'am tu wach i Dios. 48 Yix, chom ix 'olok, ronojel ni'pa i qui 'ano, xak jun ru' pacha cu 'an i Kajaw chi 'o chicaj, chi lic n-ta c'ax che ronojel ni'pa i cu 'ano.
Copyright information for `ACRACC
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Luke 7
Wach i rutzirsaxic i u mocom jun capitan n-aj Israel taj1 I Jesus, are xutzin u ch'a'atic cu' i winak, xoc pa tinimit Capernaum. 2 Chila 'o wi jun capitan aj Róma winak, chi 'o jun u mocom ru' ja lic c'ax cu na'o. I u mocom-le, lic iwab, ya ca camic. 3 I capitan, are xu ta u tzijol i Jesus, xe u tak bi jujun nimak tak mam'ib ru', chi je aj Israel winak. (I capitan, n-aj Israel taj.) Xe u tak bi chu tz'onoxic chi ca 'e ru' ja, ca 'e cunax i u mocom. 4 Ique, are xe upon ru' i Jesus, xe tejeb ru', y ronojel qui c'ux xqui bij che:
—I capitan-i lic ca majawic que a to na. 5 Ire lic coj raj yoj chi oj aj Israel, xak xu yijba jun ja re i molbal kib —xqui bij.
6 Te'uri i Jesus xa 'e cu'. Are ya que upon ru' ja, xqui c'ulaj juban chic achiab chi queta'am u wach i capitan; ique je taktal li rumal ire. Xol qui bij u tzij i capitan che i Jesus. Queje iri u bim lok:
—Nim laj winak, cha cuyu in mac; n-tu chac cat c'un c'a ru' ja. N-ca majaw ta chwe we cat oc chi wachoch, man n-nim ti in 'ij chawach yet. 7 Rumal-i, n-tu cowil in c'ux quin upon chawach. Xui-ri, we ca bij li yet, cutzir ni in mocom. 8 Weta'am ile, man xak yin in 'o piqui'ab i je waj'atzil, xak je 'o juban soldádo pin'ab yin, y we quin bij che jun "¡Jat!", ca 'ec; y we quin bij che i jun chic, "¡Sa'aj!", ca petic. We xak quin tak bi jun wajchac, ire cu 'an na wach i quin bij che. (Queje xqui bij ique ile che i Jesus, chi u bim li capitan.)
9 I Jesus, are xu ta wach u bim li capitan, lic xu bisoj. Xe u tzu i winak chi je teren chirij, y xu bij chique:
—Mi tene jun chique i aj Israel winak cul u c'ux chwe pacha u 'anom i achi-le —xu bij.
10 I ramig i capitan chi je u takom lok, xe tzalij chic ru' ja. Are xe uponic, xquil i achi utzirnak chic.
Wach u c'unsaxic sak chuwach i ralab i ixok malcan11 Xo'on chupanok, i Jesus xa 'e che jun tinimit, Nain u bi, cuc'am quib cu' u tijoxelab, xak cu' uq'uial winak. 12 Are ya cuponic xe u c'ulaj juban winak cuc'am jun camnak, 'enam-que chu mukic. I camnak-i, jun ala, xa jun chirij u chuch, chi ixok malcan. Je q'ui i winak aj tinimit que tijin qui 'enam ru' u chuch chu mukic. 13 I Kajwal Jesus, are xril i ixok, c'ax xu na u c'ux che.
—Mat o'ic —co'on che.
14 Are 'uri xtejeb pan cu', y xu yin i tz'alam pa cotz'ol wi i camnak. I je uc'awnak xe taq'ui'ic. I Jesus xu bij che i camnak:
—Ala, ¡Chat walijok! —co'on che.
15 I camnak juntir xcubi 'anok, y xoc chi lapanic cu'. Te'uri i Jesus xu jach bi che u chuch. 16 I winak, are xquil ile, 'is xe oc 'il che. Xqui jek u cojic u 'ij i Dios:
—Jun nim laj ajbil u tzij Dios c'un-nak ku' yoj —xqui bij—. I Dios xoj ol u tobej yoj oj u winak ire —xe cha.
17 Lic xel u tzijol i Jesus, wach ca tijin chu 'onquil pa ronojel i jyub que i aj Israel winak, xak i chirij chuwach.
Wach xu bij i Jesus chique u tijoxelab i ma Wan18 I ma Wan aj kajsanel ya, i u tijoxelab ire qui bim che wach tak cu 'an i Jesus. Rumal-i, xe u siq'uij queb chique, 19 xe u tak bi ru' i Jesus. Xu bij chique: "Jix ru' i Jesus y chi tz'onoj che we are ire i Tolke chi koy'em. Mokxa n-are taj, mok c'a ca koy'ej jun chic," xu bij. 20 I u takon i ma Wan, are xe uponic, xe tejeb ru' i Jesus y xqui bij che:
—I ma Wan aj kajsanel ya, xoj u tak lok col ka tz'onoj jun tzij chawe. ¿Mok yet i Tolke chi u bim i Dios ca c'unic? ¿O xa cakoy'ej chic jun chic? —xqui bij che.
21 Che i 'ij-le chi xe upon i u takon i ma Wan, i Jesus xe u cunaj uq'uial iwabib. Ni'pa i c'ax 'o chique, ni'pa i yobil 'o chique, ni'pa itzel tew, 'is xresaj chique. Xak je q'ui i mawach xe u tzunsaj. 22 Rumal-i, i Jesus xu bij chique u takon i ma Wan:
—Jix ru' i ma Wan y chi bij che wach iwilom, xak wach i tom, chi quin tijin yin chu 'anic. Chi bij che chi wumal yin, i mawach ya xe tzunic; xak i je sic, xe binic; xak i iwabib chi 'o itzel c'ax "lepra" chique, xe utziric; xak i je tac, xe tanic; xak i camnak xe walijic; xak i niba'ib qui tom i 'utz laj tzij re i quelbal pa c'ax. (Are ile quin tijin chu 'onquil.) 23 Xak chi bij che, chi 'utz que ique ni'pa n-quiqui sach ti u cubibal qui c'ux chwe —xu bij i Jesus chique u tijoxelab i ma Wan.
I Jesus xu bij chique i winak wach u patan i ma Wan24 Are xe 'e ique chi je u takom li ma Wan, i Jesus xu jek u bixquil chique i winak wach u 'anom i ma Wan.
—Yix, are xix 'e che i jyub tz'inilic que i tabej re i ma Wan, ¿wach xi bij yix que iwila? ¿Xix 'e bawa chi rilic jun 'es ca silab rumal i tew? N-are taj. 25 ¿Wach i xix 'e chi rilic? ¿Xataba xix 'e chi rilic jun achi, chom u wikic rib u 'anom che u 'u'? N-are taj. Ni'pa i 'o qui 'u' chom, pakalic, ni'pa i 'is 'o cu' wach tak quiqui rayij, ique ne te 'o pa tak jyub, ique je jekel pa rachoch i 'atol tzij. 26 ¿Wach i xe iwila 'ut? ¿Jun ajbil u tzij i Dios? Katzij, are. I jun chi xiwilo-le, mas nim ni u 'ij chiquiwach i xa je ajbil u tzij i Dios chi je ic'awnak. 27 I ma Wan-le are i jun chi u bim can i Dios chi cu tak na lok, ca nabeaj chuwach i Toliwe. I Dios u bim can chupam u wuj:
Yin nabe quin tak na bi jun ajbil in tzij chawach yet,
cu yijba ni a be chawach.
28 Chitape': i ma Wan aj kajsanel ya, nim ni u 'ij ire chiquiwach conojel i winak. Xui-ri, wo'or conojel ni'pa i que oc na pa 'utz laj 'atbal tzij re i Dios, mas 'utz na que ique chuwach ire (man i ma Wan-le n-xril ti 'atbal tzij re i Dios petnak waral chuwach i jyub ta'aj). (Queje ile xu bij i Jesus chique i winak.)
29 I winak, are xqui ta ile, 'is xqui bij chi Dios 'utz i cu 'ano, xak queje xqui bij i aj tz'onol alcawal ile, man ique 'is xqui cojo wach i xu bij i ma Wan, xak xqui tz'onoj u kajsaxic ya piquiwi rumal. 30 Xui-ri, i je tijonel re i ujer 'atbal tzij, xak i aj Fariséo n-xqui tz'onoj ti u kajsaxic ya piquiwi. Rumal 'uri 'alaj chi xqui xutuj wach u yijbam i Dios chique. 31 I Jesus xak xu bij chique i je 'o chila:
—I winak wo'or ¿wach tak que in junamsaj ru'? ¿Wach i que majawic? 32 Ique xa je pacha ac'alab je cul xol tak be; jutzobaj que siq'uin chique i cachi'il: "Yix lic n-ta 'o quiwaj," quiqui bij. "Yoj xka xut'ij i su' chiwe, péro n-xiwaj ti xix xajawic. Te'uri xka bixaj jun bix re i bisonbal, péro n-xix o' taj," quiqui bij. 33 Queje que tijin i winak chu 'anic wo'or; n-ta 'o cacaj, man xc'un i ma Wan aj kajsanel ya, chi n-ta wa cu tijo, xak n-ta víno cu tu'u. Y qui bij yix, xa 'o itzel tew ru'. 34 Are xin c'un yin in Achi aj Chicaj, 'is ronojel quin tijo y quin tu'u, y qui bij yix lic in aj numel, xak in aj 'abarel, qui bij yix. Xak qui coj in mac chi yin in cachi'il ajmaquib, xak i mal laj tak aj tz'onol alcawal. 35 Xui-ri, we te xi ta u be wach cu 'an i ma Wan, xak wach quin 'an yin, quiwetamaj 'uri chi Dios lic 'o u no'oj ▼ .
Jun ixok xu ch'aj i rakan i Jesus ru' uwal uwach36 'O jun aj Fariséo ma Simon u bi, u bim che i Jesus que u tija i wa ru'. I Jesus xa 'e ru' chi rachoch y xcubi chi wa'im. 37 Che i tinimit-le, 'o jun ixok chi lic ajmac laj ixok. Are xu ta rason chi i Jesus ca tijin chi wa'im pa rachoch i aj Fariséo, ire xa 'e cu'. Ruc'am bi jun chom laj baxo 'antal che abaj pacha sakcho', nojnak che cunbal muy. 38 Are xuponic, xq'uiji che i rakan i Jesus. Xo'ic xq'uiji chila. Are 'uri xoc chu ch'ajic i rakan i Jesus ru' uwal uwach, y xu su ru' u wi. Te'uri xu tz'ubaj u wach rakan i Jesus, xak xu coj i cunbal muy che.
39 I aj Fariséo chi 'o i Jesus chi rachoch, are xril ire ile, xu bij pu c'ux: "I achi-le, n-ajbil tu tzij i Dios," xu bij. "We tene are, cretamaj 'uri bi chi ixokil ile chi cu yin i rakan-le; xak cretamaj 'uri chi lic ajmac laj ixok." Queje ile xu ch'ob i aj Fariséo pu c'ux.
40 Te'uri i Jesus xu bij che:
—Ma Simon, 'o jun tzij cwaj quin bij chawe —co'ono.
—'Utz, Nim laj Winak, cha bij chwe —xu bij i aj Fariséo.
41 Te'uri i Jesus xu bij jun tijojbal tzij che. Queje iri xu bij:
—Je 'o queb achiab 'o qui c'as ru' jun achi. I jun 'o jo'ob ciénto u c'as ru', i jun chic, xa cincuénta u c'as ru'. 42 Ique n-que tiqui ta chic chu tojic; i achi xu cuy 'uri i qui mac, y xu chup i qui c'as. Cha bij pe chwe, ¿pachin chique i je queb-le 'o ni mas c'axnabal u c'ux che i xcuyuw qui mac? (Queje xu bij i Jesus ile.)
43 Te'uri i ma Simon xu bij che:
—Quin bij yin are i jun chi mas nim u c'as chuptalic —xcha.
I Jesus xu bij:
—'Utz i xa bij —co'ono.
44 I Jesus xu takej i ixok, te'uri xu bij che i ma Simon:
—¿Cawil i ixok-i? 'Utz i ca tijin chu 'anic. Yet, are xin oc chi, che awachoch, n-ta ya xa ya chwe, ch'ajbal re wakan. Xui-ri, i ixok-i, xu ch'aj i wakan ru' uwal uwach, y xu su ru' u wi. 45 Yet n-xin a tz'ubaj taj, tioxbal-we, are xin a c'ulaj. I ixok-i nu mayim ti u tz'ubaxic i wakan ni'pa i woquic lok. 46 Yet mi tene acéite xa coj che in jolom; xui-ri, ire u jamom ni cunbal muy rij wakan. 47 Queje ile, u 'alijinsam chi lic c'ax quin u na'o. I u 'anom-i, c'utbal-re che, chi q'ui u mac ya cuytajnak chic. Xui-ri, jun chi n-ta kas u mac cuytajnak che, ire n-ta kas c'axnabal u c'ux 'uri. (Queje xu bij i Jesus ile che i ma Simon.)
48 Te'uri xu bij che ixok:
—I a mac ya cuytajnak chic —co'ono.
49 Te'uri i juban chi que tijin che i wa'im xe oc chu bixquil chiquiwach:
—¿Bi chi achial ire-le, chi xak cu cuy i qui mac i winak? —xe cha.
50 I Jesus n-xu coj ta retalil wach xqui bij ique. Xu bij che i ixok:
—At 'elnak chupam a mac man xa cuba a c'ux chwe. Jat chi awachoch; mat c'achir chic —xu bij che.
Copyright information for `ACRACC
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


John 161 Xin bij i tzij-i chiwe man n-qui sach tu cubibal i c'ux chwe are quiwil tak iri. 2 Yix qui tij na chi n-quix c'ulax ta chic pa molbal'ib que aj Israel winak. Xak cu rik ni 'ij chi quiqui bij ni winak chi jun utzil chomal quiqui 'an che i Dios we quix qui camsaj. 3 Queje ile quiqui 'an na, man mi xa ta jubi' queta'am u wach in Kajaw, xak n-queta'am ti in wach yin. 4 Xin bij iri chiwe, man we xu rik i 'or quiwil ile, are 'uri ca c'un chi c'ux chi ya in bim chic chiwe.
Wach co'on i u Tewal i Dios are ca c'unicN-xin bij ti iri chiwe are xoj jekan wi lok, man in 'o chi iwu'. 5 Xui-ri, wo'or quin tzalij chic ru' i Ta chi xin takaw lok; quin bisoj man mi jun chiwe cu tz'onoj chwe pa i quin 'e wi. 6 Rumal i tzij in bim chiwe, xa xoc i bis pi c'ux. 7 Péro yin, sak laj tzij i quin bij chiwe, 'utz que'el chiwe yix we xin 'ec. Man yin, we n-quin 'e taj, n-ca c'un ta 'uri i u Tewal i Dios chi quix ruc'aj; xui-ri, we xin 'ec, quin tak li iwu'. 8 Ire, we xc'un chi chuwach i jyub ta'aj, mas i cu sakij na chique i winak (chuwach tak i quin 'an yin chique, man ire coc c'a piqui c'ux, xak piqui nojbal). Queje ile, cu 'alijinsaj na chique i winak chi lic je sachnak chupam i qui mac. Xak cu 'alijinsaj na chique wach i 'utz, suc'ulic chuwach i Dios; xak cu 'alijinsaj na chique chi Dios cu 'an i 'atbal tzij piquiwi, wach tak quiqui 'ano. 9 I u Tewal i Dios cu 'alijinsaj chique chi je sachnak chupam i qui mac man n-que cojon ta chwe yin. 10 Ire (pin q'uexel yin), cu 'alijinsaj wach i 'utz, suc'ulic chuwach i Dios, man yin quin 'e ru' i Ta chicaj y n-ca 'iltaj ta chic in wach. 11 Cu 'alijinsaj wach u 'atic tzij cu 'an i Dios, man i Dios ya u 'atom chic tzij puwi itzel, chi 'o piquiwi i winak waral chuwach i jyub ta'aj.
12 C'o u q'uial tzij cwaj quin bij chiwe, péro n-quin bij taj, man n-quix tiqui ta chu tayic u be. 13 Xui-ri, i u Tewal i Dios are aj c'utunel re i sak laj tzij. Are ca c'un ire iwu', cu 'alijinsaj chiwe ronojel i sak laj tzij. Man ire, ni'pa i cu bij, nu nojbal ti ire, man 'is are cu bij ni'pa i ca bix che. Xak cu bij chiwe wach i ca 'ani na co'on panok. 14 Ire cu coj ni in 'ij yin, man cu 'alijinsaj na chiwe wach cwaj u bixquil yin chiwe. 15 Ronojel i 'o ru' i Ta chicaj, xak we yin; rumal-i xin bij chiwe chi u Tewal i Dios cu 'alijinsaj na chiwe wach i cwaj yin.
I Jesus xu bij u pactajic i bis que u tijoxelab16 Xa ru' jubi' chic n-quiwil ta chic in wach, péro jubi' panok, quiwil tan chic in wach, man ru' i Ta chicaj quin 'e wi —xu bij i Jesus chique.
17 Are 'uri 'o jujun chique u tijoxelab xqui tz'onoj chiquiwach, xqui bij:
—¿Wach usuc' ile xu bij? "Xa ru' jubi' chic n-quiwil ta chic in wach, péro jubi' panok, quiwil tan chic in wach, man ru' i Ta chicaj quin 'e wi," xcha. 18 ¿Wach craj u bixquil ile chake chi "jubi' panok" xu bij? N-caka ta tu be wach craj cu bij chake —xqui bij chiquiwach.
19 I Jesus xril u be chi 'o cacaj quiqui tz'onoj che; are 'uri xu bij chique:
—Are i tzij xin bij chiwe, "Xa ru' jubi' chic n-quiwil ta chic in wach, péro jubi' panok, quiwil tan chic in wach," ¿are i tzij-le chi qui tzucuj usuc' chiwach? 20 Sak laj tzij i quin bij chiwe: yix qui tij na quix bisonic, xak qui tij ni o'ej; xui-ri i winak re u wach i jyub ta'aj xa que quicotic. Péro yix, we qui tij na quix bisonic, co'on panok ca pactaj i bis-le, te'uri quix quicot tan chic. 21 Queje qui 'ano, pacha jun ixok ca bisonic are cu rik i 'or ca q'uiji jun rac'al, man reta'am cu tij ni c'ax. Xui-ri we ya xq'uiji i ac'al, te'uri ca quicot tan chic, xak n-ca c'un ta chic chu c'ux wach i c'ax xu tijo; ca quicot 'ut rumal i ral ac'al chi xalaxic. 22 Queje ile yix wo'or, quix bisonic, xui-ri cakil tan chic kib, te'uri lic quix quicot tan chic. I quicotemal-le, n-ta jun ca majaw chiwe. 23 We xu rik i 'ij-le, ya n-ta chic u chac qui tz'onoj chwe wach usuc' in tzij in bim chiwe.
Sak laj tzij i quin bij chiwe: i Ta chicaj, wach i qui tz'onoj che pin bi yin, cu ya na chiwe. 24 C'a are 'o wi wo'or, n-ta i tz'onom che pin bi yin; wo'or chi tz'onoj 'ut, y ca yataj na chiwe, man mas quix quicot na rumal.
I Jesucrísto resam u cho'ab i n-'us taj re u wach i jyub ta'aj25 Ni'pa in c'utum chiwe, in junamsam ru' wach tak iweta'am u wach waral chuwach i jyub ta'aj. Xui-ri, cu rik ni 'ij n-ta chic u chac quin junamsaj in c'utunic chiwe ru' wach tak iweta'am u wach; lic sakil chic quin lap i Ta chiwe. 26 We xu rik i 'ij-le, are chic yix qui tz'onoj che i Dios, man queje ile quin ya pi'ab qui 'ano ▼ . N-ta chic u chac chi yin quin tz'onoj che i Ta pi q'uexel yix, 27 man xak i Ta c'ax quix u na'o. C'ax quix u na'o man yix c'ax quin i na yin, xak xi cojo chi yin in petnak ru' i Dios. 28 Xwo'taj can i Ta man xin c'un waral chuwach i jyub ta'aj; xui-ri, wo'or cwo'taj can u wach i jyub ta'aj, y quin tzalij chic ru' i Ta chicaj —xu bij chique.
29 Te'uri xqui bij u tijoxelab che:
—Bay, wo'or lic sakil cat tijin chu bixquil; ya n-ca junamsaj ta chic a tzij ru' wach tak i 'o waral chi keta'am u wach. 30 Wo'or, xketamaj chi yet, ronojel 'is aweta'am. Yet aweta'am chic wach cakaj caka tz'onoj chawe are c'a maja caka bij, rumal-i, n-tu chac we 'o jun cu tz'onoj chawe. Rumal ile, keta'am chi at petnak ru' i Dios —xqui bij.
31 I Jesus xu bij chique:
—¿Lic i cojom wo'or? 32 Ya cu rik i 'ij, y are chic i 'ij iri, iwonojel yix ca quichtaj nubi i wach, chi jujunal. Quin i canaj can intuquel. Xui-ri, n-intuquel taj quin canajic, man i Ta chicaj 'o wu'. 33 Ronojel iri quin bij chiwe, man cwaj cuxlan i c'ux wumal yin. Yix, waral chuwach i jyub ta'aj, qui tij ni c'ax; xui-ri chi cowij i c'ux, man yix ix 'o pin 'ab yin, y yin in tiquinak che u cho'ab ni'pa i n-'us taj chi 'o chuwach i jyub ta'aj —xu bij chique.
Copyright information for `ACRACC
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018